Javier Bilbao galdakoztarra, AEBtako «Pioneer in Energy Research» saridun | BINKE\nARGAZKIA: Jorge Navarro\nAEBetako American Chemical Society elkarte zientifiko ezagunak energiaren ikerketaren arloan ekarpen garrantzitsuak egin dituzten ikertzaileak saritzen ditu urtero. Aurten Javier Bilbao Elorriaga galdakoztar kimikaria izan da saridunetako bat.\nNew Yorkeko unibertsitatean 1978. urtean sortu zen eta egoitza gaur egun ere AEBtan duen American Chemical Society elkarte zientifiko bat da. Elkarte honek argitaratzen duen «Energy & Fuels» aldizkari ospetsuak «Pioneer in Energy Research» (PIER) sariak ematen ditu urtero. Sari hauek energiaren ikerketaren arloan ekarpen garrantzitsuak egin dituzten ikertzaileak saritzea du xede.\nBada, aurten —bioenergiaren, bioerregaien eta biofindegiaren arloan— EHUko Ingeniaritza Kimikoko katedradun den Javier Bilbao Elorriaga galdakoztarra saritu du nazioartean aldizkari honek, «biomasaren eta hondakinen konbertsioan egin duen ekarpen nabarmenagatik».\nPIER sari honek 2021ean egindako lanari egin dio aitortza, eta EHUko komunikazio bulegoak halaxe deskribitu du bere katedradun galdakoztarra, hitzez hitz:\n«Javier Bilbao Elorriaga UPV/EHUko Ingeniaritza Kimikoko katedraduna eta Prozesu Katalitikoak eta Hondakinen Balorizazioa taldeko koordinatzailea da. Erregaiak, produktu kimikoak eta H2 sortzeko biomasaren eta hondakinen konbertsio katalitikoari buruzko lanak eragin handia izan du nazioartean. 75 bat proiekturen buru izan da eta 150 proiektutan baino gehiagotan parte hartu du, Estatuko eta Europako erakundeek eta enpresek (Total Petrochemical, Eastman, Johnson Matthey, etab.) finantzatuta. Jarduera horiek guztiek 500 bat ikerketa-artikulu, 8 patente eta ikuskatutako 40 doktoretza-ikasle sortu dituzte. Espainiako Kimikako Errege Elkartearen Ingeniaritza Kimikoko Sari Nazionala (2006) eta Espainiako Kimikarien eta Ingeniari Kimikoen Elkarte Nazionalaren I+G+Bko bikaintasunaren saria (2019) jaso ditu. Bere ibilbide profesional luzean, ekarpen aitzindariak egin ditu prozesu termokimiko eta katalitiko berriak garatzeko, biofindegiko eta hondakinen findegiko plataformen barruan. Haren ekarpenak modelatze zinetikoaren eta katalizatzaile eta erreaktore berrien diseinuaren eremuetara zabaltzen dira».


Alkatetzaren otsailaren 14ko 356/2019 Ebazpenaren bitartez, deialdia eta oinarriak onetsi ziren sukaldariaren lanpostuan (C maila/taldearekin parekatuan) aldi baterako kontratuarekin aritzeko izangaien zerrenda bat eratzeko, Tuterako Udalean sortzen diren beharrei erantzutearren, zerrenda eratu eta ondoko bi urteetan.\nOposizio hau eginen da aplikatu beharreko araudian xedatuari eta ondoko oinarri hauetan ezartzen denari jarraikiz:OINARRIAK (I. eranskina)\n2.–Izena: sukaldaria (C maila/taldearekin parekatua).\n3.–Kokapena egitura organikoan: Hiri Bizitzaren Kalitaterako Alorra (Hezkuntza).\n4.–Bete beharreko eginkizunak: bete beharreko eginkizunetan sartuko dira dagokion haur eskolako haurrendako eta langileendako janari osasuntsua eta orekatua eskaintzeko ardurari dagozkion guztiak, bai eta emanen duen zerbitzuari berez dagokion beste edozein ere.\nII.–Deialdia, Tuterako Udalaren zerbitzuan sukaldariaren lanpostuan aldi baterako kontratuarekin aritzeko zerrenda eratzeko\nDeialdi honen xedea da aldi baterako kontratazioaren bitartez sukaldariaren lanpostuan aritzeko zerrenda bat eratzea, oposizio-lehiaketa bidez, Tuterako Udalean sortzen diren beharrei erantzuteko.\nC) Eskaerak aurkezteko epea bukatzen den egunean, Sukalde Zuzendaritzako goi mailako teknikariaren titulua edo Jatetxe arloko goi mailako teknikariarena (Ostalaritza eta Turismoko lanbide arlokoa) edo horren baliokidea izatea, edo titulu hori eskuratzeko eskubideak ordaindu izanaren gordekina.\nD) Eskaerak aurkezteko epea amaitzen den egunean elikagaiak erabiltzeko karneta izatea, edo hura eskuratzeko baldintzetan egotea.\nF) Eginkizun publikoak betetzeko desgaitua edo gabetua ez izatea, eta inongo administrazio publikoren zerbitzutik baztertu gabea.\nG) Haurrendako eta nerabeendako babes sistema aldatzen duen uztailaren 28ko 26/2015 Legearen arabera, adingabeekin ohiko harremana duten lanpostuetan aritzeko baldintza da epai irmo baten bidez kondenatua ez izatea sexu-askatasunaren eta sexu-ukigabetasunaren aurkako delitu batengatik, ezta gizakien salerosketarengatik ere.\n2.2.–Espainiako nazionalitatea ez duten izangaiek zinpeko aitorpena edo hitzematea aurkeztu beharko dute, beren estatuko Funtzio Publikoan sartzea galarazten dien diziplina-zehapenik edo kondena penalik ez dutela adierazteko.\n2.3.–Baldintza horiek agiri bidez frogatu beharko dituzte hautatu eta kontratatzen diren izangaiek, kontratuak sinatu aurretik horretarako ezartzen zaien unean. Kopia konpultsatuak aurkeztuko dira horretarako. Aski justifikaturik dauden ezinbesteko kasuetan salbu, aipatutako agiri horiek aurkezten ez dituztenak ezin izanen dira kontratatu, eta ordura arteko egintza guztiak baliorik gabe geldituko dira, euren eskabidearen faltsukeria dela-eta legokiekeen erantzunbeharra galarazi gabe.\nHautapen prozesua gauzatuko da Alkatetzaren ebazpen honen bidez onetsitako bi deialdietarako balio duten arauetan xedatuarekin bat, IV. apartatuan zehazten baitira.\nHautatutako izangaiak aldi baterako kontratatuko ditu Tuterako Udalak, abuztuaren 30eko 251/1993 Legegintzako Foru Dekretuak horri buruz araututakoari jarraituz, haren bitartez onetsi baitzen Nafarroako Administrazio Publikoen zerbitzuko Langileen Estatutuaren Testu Bategina, bai eta aplikatzekoa den gainerako araudiari jarraituz ere. Izangaiak Gizarte Segurantza Orokorraren araubidean sartu eta kidetuko dira.\nIII.–Deialdia, Tuterako Udalaren zerbitzuko sukaldari gisa prestakuntzan aritzeko izangaien zerrenda eratzeko\nDeialdi honen xedea da sukaldari lanpostuan prestakuntzarako zerbitzu berezietan aritzeko izangaien zerrenda bat oposizio-lehiaketa bitartez eratzea, Tuterako Udalean sortzen diren beharrei erantzutearren.\nB) Borondatezko edo nahitaezko eszedentzian ez egotea.\nE) Haurrentzako eta nerabeentzako babes sistema aldatzen duen uztailaren 28ko 26/2015 Legearen arabera, adingabeekin ohiko harremana duten sukaldari lanpostuetan aritzeko baldintza da epai irmo baten bidez kondenatua ez izatea sexu-askatasunaren eta sexu-ukigabetasunaren aurkako delitu batengatik, ezta gizakien salerosketarengatik ere.\n2.2.–Baldintza guztiak eskabideak aurkezteko epea bukatzen den egunerako bete beharko dira, baita hautapen prozedurak eta aldi baterako kontratuak iraun bitartean ere.\nProbak gainditzen dituzten izangaiei dei eginen zaie, Tuterako Udalean sortzen diren beharren arabera, oinarri hauetan ezarritakoarekin bat. Halaber, beteko dira Tuterako Udalaren eta haren erakunde autonomoen zerbitzuko langileak aldi baterako kontratatzeko irizpideak, 2004ko azaroaren 29an Osoko Bilkurak onetsiak (2005eko 10. Nafarroako Aldizkari Ofiziala, urtarrilaren 24koa).\nHautatutako izangaiak zerbitzu berezietako egoeran deklaratuko dituzte, Osoko Bilkurak hartutako erabaki horretan ezarritakoari jarraituz, bai eta Nafarroako Administrazio Publikoen zerbitzuko Langileen Estatutuaren Testu Bategina onesten duen abuztuaren 30eko 251/1993 Legegintzako Foru Dekretuan eta aplikatzekoa den gainerako araudian ezarritakoari jarraituz ere.\n1.1.–Deialdiko hautapen prozesuan parte hartzeko eskabideak Tuterako Udalaren Erregistro Orokorrean (Plaza Vieja, 1 edo El Frontón kalea, 1) aurkeztu beharko dira, edo Administrazio Publikoen Administrazio Prozedura Erkideari buruzko urriaren 1eko 39/2015 Legearen 16.4 artikuluan ezarritako bideetako edozein erabiliz, deialdia Nafarroako Aldizkari Ofizialean argitaratu eta biharamunetik 15 egun balioduneko epean. Azken eguna baliogabea bada, hurrengo lehen egun balioduna arte luzatuko da epea.\n1.2.–Eskabideak aurkeztuko dira deialdi honen III. eranskineko ereduari jarraituz, aldi baterako kontratazioetarako izangaien kasuan, eta IV. eranskineko ereduari jarraituz, berriz, formakuntzarako zerbitzu berezietan ari diren izangaien kasuan. Ereduak HLZ-Herritarrendako Laguntza Zerbitzuan eskuratu ahalko dira (Plaza Vieja, 1) edo Escós Catalán kaleko 1 zenbakiko bulegoetan, bai eta internet bidez ere, www.tudela.es helbidean. Haietan izangaiek adierazi behar dute baldintza guzti-guztiak betetzen dituztela eskabideak aurkezteko epearen azken egunean.\n1.3.–Behar bezala betetako parte hartzeko eskabidearekin batera, izangaiek agiri hauek aurkeztu beharko dituzte:\n–Nortasun Agiri Nazionalaren fotokopia konpultsatua, edo izangaiaren nazionalitatea nahiz nortasuna frogatzen dituen beste agiri baliokideren bat.\n–Eskatzen den titulazioaren fotokopia konpultsatua.\n1.4.–Desgaitasun aitortua (%33koa edo handiagoa) duten lehiatzaileek, ariketak egin ahal izateko denbora edo baliabideetan egokitzapenik behar badute, zilegi izanen dute eskabidean eskatzea, eta hartarako, aparteko orri batean adierazi beharko dute nolako minusbaliotasuna duten eta zer egokitzapen eskatzen duten. Horrekin batera, legeen arabera desgaitasunen bat dutela frogatzeko agiria ere aurkeztu beharko dute, organo eskudunak emana.\n1.6.–Eskabidean atzematen diren akats materialak edo egitezkoak ofizioz edo interesdunak eskaturik zuzendu ahalko dira, noiznahi ere.\nEskabideak aurkezteko epea amaiturik, Tuterako Udaleko alkate udalburuak onartu eta baztertuen zerrenda onesten duen ebazpena emanen du, eta Udalaren iragarki-taulan (Plaza Vieja, 1) eta Udalaren www.tudela.es web-orrian argitara dadila aginduko du. Izangai bazterturik egonez gero, 3 egun baliodun emanen zaizkio akatsak zuzentzeko eta, ondotik, izangai onartu eta baztertuen behin betiko zerrenda argitaratuko da aipatutako tokietan eta baita Nafarroako Aldizkari Ofizialean ere.\n2.2.–Onartuen zerrendetan agertzea ez da aski deialdietan eskatutako baldintzak betetzen direla onartzeko. Izangaiek aurkeztu behar duten dokumentazioa edo administrazioak bere eskuetan daukana aztertutakoan, baldintzaren bat betetzen ez dela ohartuz gero, interesdunek deialdi hauetan parte hartzeagatik dituzten eskubide guztiak galduko dituzte.\n3.1.–Epaimahaiak kide hauek izanen ditu:\nEpaimahaiburua: Silvia Cepas Medina, Tuterako Udaleko zinegotzia.\nOrdezko epaimahaiburua: José Ángel Andrés Gutiérrez, Tuterako Udaleko zinegotzia.\nMahaikidea: Elena Barea Serrano, “Santa Ana” 0-3 urte bitarteko Haur Hezkuntzako Ikastetxeko zuzendaria.\nOrdezko mahaikidea: Teresa Gil Galarreta, “María Reina” 0-3 urte bitarteko Haur Hezkuntzako Ikastetxeko zuzendaria.\nMahaikidea: Mª Ángeles León Barrero, Santa Ana 0-3 urte bitarteko Haur Hezkuntzako Ikastetxeko sukaldaria.\nOrdezko mahaikidea: Mª Jesús Laplaza García del Pozo, Santa Ana 0-3 urte bitarteko Haur Hezkuntzako Ikastetxeko sukaldaria.\nMahaikidea: M.ª Paz Urdániz Hernández, Tuterako Udaleko Langileen Batzordearen ordezkaria.\nOrdezko mahaikidea: Marta Burgos Ausejo, Tuterako Udaleko Langileen Batzordearen ordezkaria.\nIdazkaria: Belén Serrano Cornago, Langileen ataleko administrari-ofiziala.\nOrdezko idazkaria: Jesús Miguel Zueco Sánchez, Langileen ataleko administrari-ofiziala.\n3.2.–Epaimahaiko kideek parte hartzeari uko egin beharko diote eta organo dei egileari hala adierazi, Sektore Publikoaren Araubide Juridikoari buruzko urriaren 1eko 40/2015 Legearen 23. artikuluan abstentziorako jasota dauden arrazoiak suertatzen direnean. Izangaiek, halaber, zilegi dute mahaikideak errefusatzea, aipatu diren egoera horietakoren bat gertatzen denean (urriaren 1eko 40/2015 Legearen 24. artikulua).\n3.3.–Epaimahaia probak egin baino lehen eratu beharko da eta, ondoren, probak egiteko eguna, ordua eta tokia finkatuko ditu eta argitara emanen, behar den denboraz. Epaimahaia ezin izanen da eratu, ezta aritu ere, kideen gehiengo osoa bertan izan gabe. Halaber, epaimahaiaren eraketak eta jardunak balio izateko, mahaiburuak eta idazkariak edo haien ordezkoek bertan egon beharko dute.\n3.4.–Epaimahaiak gehiengoz erabakiko ditu deialdiaren oinarriak ulertu eta aplikatzeko moduaren gainean sortzen diren arazo guztiak.\n3.5.–Epaimahaiak aholkulari adituen laguntza izan dezake, proba batzuetan nahiz guztietan laguntzeko. Aholkulari horiek beren espezialitate teknikoetan baizik ez dira ariko, eta haietan bakarrik emaemanen diote laguntza epaimahaiari.\n4.1.–Hautapen prozesua oposizio bidez gauzatuko da.\n–Lehen ariketa: teorikoa eta praktikoa. Deialdiko II. eranskineko gai zerrendako gaiei buruzko 45 galderari idatziz erantzutea. Galdera bakoitzarentzat erantzun batzuk emanen dira aukeran, baina bat bakarra izanen da zuzena. Okerrengatik puntuak kenduko dira. Lehen ariketa egiteko, izangaiek gehienez ere 60 minutu izanen dituzte.–Bigarren ariketa: buruz buruko elkarrizketa.\n4.3.–Oposizioko ariketen balorazioan 50 puntu lor daitezke gehienez, honela banatuak:\n–Lehen ariketa: gehienez 45 puntu.\n–Bigarren ariketa: gehienez 5 puntu.\n4.4.–Oposizioko ariketak baztertzaileak izanen dira. Baztertuta geldituko dira ariketa bakoitzean gehieneko puntuazioaren erdia gutxienez lortzen ez duten izangaiak. Bigarren ariketa ez da baztergarria izanen.\n4.5.–Lehenengo ariketa plika sistemaren bidez eginen da.\n4.6.–Epaimahaiak erabaki dezake lehenbiziko eta bigarren ariketak saio bakarrean egitea. Hala gertatuko balitz, epaimahaiak horretarako antolakuntzarik hoberena xedatuko luke.\n4.7.–Ariketa bakoitzaren kalifikazioa amaituta, epaimahaiak jendaurrean jarriko du, Udaleko iragarki-taulan, ariketa gainditu duten izangaien zerrenda, lortutako kalifikazioekin eta, halaber, oposizioko hurrengo ariketa egiteko tokia, eguna eta ordua, gutxienez 48 ordu lehenago. Zerrenda www.tudela.es helbidean ere kontsultatu ahalko da, “Lan eskaintza” izeneko atalean, deialdiari buruz dagoen aiputik abiatuta.\n4.8.–Ariketa bakoitzerako dei bakarra eginen da. Izangaiek Nortasun Agiri Nazionala eraman beharko dute edo, bestela, pasaportea, gidabaimena edo epaimahaiaren iritziz izangaia nor den frogatzen duen beste nortasun agiriren bat. Oposiziotik kanpo geldituko dira agertzen ez direnak edo aipatutako agirien bidez nor diren frogatzen ez dutenak.\n4.9.–Hautaprobak egiteko, behar diren eta posible diren egokitzapenak eginen dira desgaitasun aitorturen bat dutenentzat, denbora eta baliabideen aldetik, eskabidean azaldutakoaren arabera.\n4.10.–Bukaerako balorazioa edo kalifikazioa aterako da ariketa guztietako puntuazioak baturik.\n5.2.–Zerrenda bakoitzean, probak gainditu dituzten izangaien artean puntu berdinketarik izanez gero, Udalak 2004ko azaroaren 29ko osoko bilkuraren erabakian araututako irizpidearen arabera ebatziko dira (2005eko 10. Nafarroako Aldizkari Ofiziala, urtarrilaren 24koa), hau da, probaren osotasunean ponderazio gehien duen puntuazioa gailenduko da eta, berdinketak irauten badu, zozketa publikoaren bitartez ebatziko da afera.\nDeialdi honen, oinarrien eta aplikatzeko egintzen aurka errekurtso hauetako bat aurkez daiteke, hautara:\nTuteran, 2019ko otsailaren 11n.–Alkate udalburua, Eneko Larrarte Huguet.\n1. gaia.–Lan eremuak. Ganberak, biltegiak, garbi-zikin zirkuitua. Elikagaien prestakuntza. Ekoizpena, akabera, garbiketa eta hondakinak.\n2. gaia.–Elikagaiak jaso, biltegiratu, kontserbatu eta manipulatzea. Elikagaiak lehengoratzea: birberotzea, desizoztea. Elikagaien gaineko segurtasuna.\n3. gaia.–Elikagaiak jasotzea Salgai ezberdinen tratamendua, ezagutza eta kontrola: elikagai galkorrak, izoztuak eta kontserbak.\n4.gaia.–Janariak kontserbatzea. Kontzeptuak. Kontserbazio metodoak. Metodoari lotutako ikastaro teknikoak eta ekipoak. Higiene eta osasun arloko araudia.\n5. gaia.–Elikagaiak. Kontzeptua eta sailkapena. Nutrizio osagaiak eta nutrizio funtzioa.\n6. gaia.–Trebetasun irizpideak elikagaiak prestatzean. Egitea eta prestatzea. Egosketa eta sukaldaritzako beste lan batzuk. Elikadura motak.\n7. gaia.–Menuen plangintza. Dieten kodea. Aniztasuna. Txandakatzea.\n8. gaia.–Oinarrizko menua. Ezaugarriak. Menu pediatrikoa eta eskolaurrekoa. Dieta bereziak.\n9. gaia.–Platerak hautatzeko irizpidea. Plateren fitxa teknikoak. Plateren estandarizazioa. Gramajeak.\n10. gaia.–Lehengaiak. Sailkapena, ezaugarri fisikoak, tasun organoleptikoak.\n11. gaia.–Kontrol kalitatea elikakatean zehar. Aholkularitza tekniko-sanitarioa.\n12. gaia.–Elikadurako intoxikazioak. Motak, arrazoiak eta haiei lotutako aurreneurriak.\n13. gaia.–Garbiketa plan orokorra. Desinfekzioa, intsektu kentzea, arratoi garbiketa. Puntu kritikoak, ebaluazioa eta arriskuak. Aurreneurriak eta neurri zuzentzaileak.\nIragarkiaren kodea: L1902582


Maddi Landarretche - Mintzoak - Ipar Euskal Herriko ahozko memoriaren ataria\nMaddi Etcheverry, ezkontzaz Landarretche, 1932ko azaroaren 18an sortu zen, Makeako Uhartea etxean. Bost haurrideko familiako hirugarrena da. Ama hil zitzaiolarik, etxe bereko behereko estaian bizi ziren amatxik eta izebak hazi zituzten haurrideak.\nMaddi Makeako eskola publikora joan zen fede-aitormena egin arte, eta gero, bi urtez, Biarritzeko Karitateko seroren barnetegira, hamalau urte bete arte (1946). Gero etxera itzuli zen, josten ikasi zuen Jauberrian, eta bi neguz sehi izan zen Bordeleko Fréou medikuaren etxean. Ondotik sasoiak egin zituen: neguan Luhusoko esnetegiko laborategi-laguntzaile gisa, eta udan, Capbretoneko Château d’Embrun hotelean.\n1965ean Pascal Landarretcherekin ezkondu ondoan, zenbait denboraz esnetegian lan egiten segitu zuen, Florence alaba sortu arte. Honek lau urte ukan zituenean, Maddi eta Pascalek sei urteko Claire adoptatu zuten.\nBerrogei urtez Etchebarne jatetxe-epizerian lan egin zuen igandeetan.\nPatronatuan hamar urtetan hasi zen dantza ikasten, eta Makeako Ganixtarrak taldean ari izan zen 1949tik landa. Haren senarrak dantzari onaren fama bazuen Lekornen. Pascal hargina zen, eta Lekorneko Atizane auzoko Garamendia etxean ikasi zuen dantzan, bere belaunaldiko beste gazte frankok bezala. Haien dantza-irakaslea Irisarriko Perekabea etxeko jabearen anaia zen. Herriko bestetan, Besta Berriz eta ezteietan ikasten zuten dantzan.\n1 228 228 - Maddi Landarretche 2015-02-13 1:06:38 Lekorne Terexa Lekumberri\n1 Bizi ibilbidea 0:08:59\n2 Parrokiako eraginak ; gazteen aisiak 0:08:11\n3 1939-1945eko gerla Makean 0:04:51\n4 Haurtzaroko oroitzapenak Makean 0:04:26\n5 Elizaren antolaketa 1940-1950 urteetan Makean: laguntzaileak eta eginkizun ezberdinak 0:06:05\n6 Makeako Ganixtarrak dantza taldea 0:02:04\n7 "Makeako Ganix" kabalkada (1949) 0:06:28\n8 Ezkontzak ; elizan sartzea 0:07:56\n9 Pascal Landarretche, dantzari eta musikari 0:17:27\n1 Maddi Landarretche: aurkezpena 0:01:35\n2 Dantza ohiturak Makean eta Lekornen 0:27:01


"Naon Tokin" - Agus Perez - EHAZE\nArtikuluaren titulua: “Gauden tokian”.\nHasteko eta behin, izenburuak berak xarma berezia dauka berez, hori ezin uka. Niri behintzat lehen begiradan, eta bigarrenean ere bai –zergatik ez– japonierazko hitzak iruditu zitzaizkidan, eta beranduago haien esangura harrapatu nuen arren –ezin esan, gero, azkar-azkarra naizenik–, beti geratu zait hasierako exotismo puntu hura, eskualdeko ahoskeraren idatzizko translazio dialektalak nigan oraindik gainditu ezin izan duena.\nBuelta gaitezen, ordea, Naon tokin-era, hau da antzezlerik gabeko esperientzia sentsorialera, horixe baita duda barik arima ukitzen digun produktu fin eta sarkor hau hobekien definitzen duen etiketa –bide batez, esanda, kritikariok beti etiketa bila–. Harrera abegikor baten ostean, eta audiorako kaskoak jantzita, gelarik gela ibili gara taldea osatu dugun bost bisitariok liburutegi zaharreko eraikinean zehar, bere eskailerak, gordailu gelak, kanpoko patio txikia eta galdara gela, era poetiko, oniriko eta gogoetatsuan ibili ere une oro. Ahotsek eta soinu-bandak ederto girotu dute ibilbidea eta, argi-diseinu miresgarria lagun, era askotako esperientzia laburretatik igaro gara, orain uda betean elurra jasotzen, orain gurekin bat etor zitekeen pertsonaia txiki-txikia aukeratzen eta poltsikoan sartzen, orain hura bera irla idiliko batean uzten, orain bizipozarekin orain zahartzaro eta heriotzarekin kontaktu emozionala izaten…\nLeku bakoitzaren girotzeak –azken xehetasuneraino zaindutako maketak, objektu esanguratsuak, metafora bisualak…– eta ibilbide osoari emandako erritmo neurtu baina lasaiak mundutik kanpo egotearen sentsazio paregabea utzi digute, gure ametsen esferatik hurbil eta gure arima unean uneko arazte prozesu samur baina intentsuan murgilduta. Aparteko esperientzia izan da, benetan, eta kalera irten ostean sentitu dugu egon behar ginen tokian egonak ginela, bihotza eta gogoa biziberrituta generamatzala.


Death Cafe saioa egingo dute azaroaren 25ean - Azpeitia - uztarria.eus\nDeath Cafe saioa egingo dute azaroaren 25ean\nIhintza Elustondo 2020-11-17 08:30\nBasazabal jauregian egingo dute tertulia, 18:00etatik 20:00etara bitartean. Parte hartzeko, aurrez izena eman behar da, honako telefono zenbakira deituta: 627 11 78 19.\nHeriotzaz araurik eta lokarririk gabe hitz egiteko, Death Cafe saioa egingo dute azaroaren 25ean, asteazkena. Basazabal jauregian elkartuko dira, 18:00etatik 20:00etara bitartean. Segurtasun neurri guztiak beteko dituztela azaldu dute antolatzaileek. Parte hartzeko, aurrez izena eman behar da, honako telefono zenbakira deituta: 627 11 78 19.\nHeriotzari buruz errespetuz hitz egiteko saioak dira Death Cafe izeneko solasaldiak. 2019ko otsaileko aldizkarian, 213. zenbakian, Death Cafe saioen inguruko erreportaje luzea egin zuen Uztarriak; honako lotura honetan irakur daiteke.


Turrumo belarra, Orkatxa\nLandare arrunta da Euskal Herriko basope hezeetan. Hostoak zauriak sendatzeko erabili izan dira, propietate sendagarriak omen dituelako. Dena den, kontuz fruituekin, pozoitsuak baitira.\n1,5 m arteko zuhaixka. Zurtoin etzanak ditu eta gazteek, luzetara bi saihets longitudinal izan ohi dituzte. Ez ditu generoko beste hainbat espeziek izan ohi dituzten guruin gorri, beltz edo anbar-kolorekoak.\nHosto oposatuak eta dekusatuak ditu; zabalki obatuak edo obatu-lantzeolatuak, punta kamutsekoak, erdi besarkatzaileak eta azpialdean glaukoak.\nLoreak zurtoinaren muturrean, korinbo-erako zimetan elkartzen dira. Bost sepalo ditu, iraunkorrak, elkarrekiko desberdinak eta obatuak dira. Korola bost petaloz osatzen da, horiak eta askeak. Bost estamine ditu, gehienez petaloen luzerakoak. Ginezeoa hiru karpelokoa da eta estiloak obulutegia baino laburragoak dira.\nFruitua mamitsua da, hasieran gorria eta gero beltza, zabalki elipsoidala edo ia esferikoa. Barnean hainbat hazi hegodun izaten ditu, kolore arre ilunekoak.\nH. hircinumek 10-20 mm-ko petaloak ditu eta sepalo zorrotzak, H. androsaemumek aldiz, 5-10 mm-ko petaloak eta sepalo kamutsak. Fruitu heldua arrea eta dehiszentea du H. hircinumek, eta, beltza eta indehiszeneta H. androsaemumek. H androsaemumek hosto handiagoak ditu normalean.\nEuropa mendebaldean eta hegoaldean oso hedatuta dago, eta, Asia erdialdera eta Afrika iparraldera iristen da. Euskal Herrian, oso arrunta da kantauriar isurialdeko muinoetan, baina hegoalderantz joanda gero eta urriagoa da, klima lehortuz joan ahala.\nIbai-ertz, trokarte, heskai nahiz hainbat motako basoetan ager daiteke; beti ere gune laiotz eta hezeetan.\nMaiatza eta abuztua artean loratzen da.\nBere hostoak zauriak sendatzeko erabili izan dira, ezaugarri orbaintzaileak dituela argudiatuta.\nEgilea: | Sorrera: 2014/01/07 | Azken eguneraketa: 2014/09/13 | Bisita-kopurua: 934 | Argazki nagusia: Kenpei (Wikimedia Commons)


Tribual aplikazioa berrituta eta eleanitz (euskaraz, gaztelaniaz eta ingelesez) — CodeSyntax - Interneten adituak\nDagoeneko badira hilabete batzuk Tribual jokoaren lehenengo bertsioa sareratu genuena. Harrezkero 1500 lagunek jaitsi dute, eta ia-ia 300.000 partida jokatu dira. Jokoak, gainera, GipuzkoaApps saria ere irabazi zuen. Oraingo honetan, jokoaren bigarren bertsioa aurkezten dugu: teknikoki hobetua, galdera gehiagorekin aberastuta, eta eleanitz bihurtuta. Izan ere, hemendik aurrera, euskaraz, gaztelaniaz eta ingelesez jokatu ahal izango baita Tribualen.\nBi-hiru apunte tekniko\nGailu mugokorretarako galdera-erantzunen jokoa da Tribual, mekanika erraza duena. Bost galderako sortak erantzutea da koxka, ahalik eta azkarren.\nGarapenean, hiru kapa desberdindu ditugu hasiera-hasieratik:\n1. Jokoa bera. Erabiltzaileak mugikorrera jaitsi eta ikusiko duena. Diseinu erakargarri eta sinple bat, kronometro bat denbora neurtzeko, galdera eta erantzun posibleen orria, tribuak, azalpen orri batzuk... hori guztia aplikazioek izan ohi dituzten ezaugarri eta mugak kontuan hartuta egiten saiatu gara.\n2. Backend-a. Informazio guztia zerbitzarian gordetzen da. Logika osoa dago backend horretan: galderak zer eta zeini zer ordenetan eman, nola egin puntu banaketa, sailkapena, historikoa, partida asignazioa, hizkuntza negoziazioa, erabiltzaileen perfilak gailu desberdinetan, push mezuen kontrola. Eta abar. Jokoarekin egin beharreko komunikazio guztia API bidez egiten da.\n3. Galdera sorkuntza. Goiko puntuan aipatu dugun backend-aren parte bezala ere ulertu genezake, baina baditu ezaugarri propioak ere eta beste kapa bailitzan lantzen dugu galdera sorkuntza, iturri desberdinetatik egiten baita eta, kasu honetan, karga eta bestelako ezaugarriak geuk kontrolatu baititzakegu zuzenean jokatzen ari diren erabiltzaileengan eragin gabe. Iturri desberdinetatik sortzen dira galderak eta horretarako egin den programa bakoitzak du bere ezaugarri propioren bat. Twitterretik hartu ditugu galdera asko, Wikipediatik (DBPediatik) gehienak, Panoramio, Google Maps... geuk propio sortutako galderak ere badira. Uste dugu honek ematen digula berezitasuna, galdera sorkuntza dinamiko honek, alegia. Izan ere, dagoeneko 130.000 galdera baino gehiago sortuak ditugu eta, gainera, momentuoro ari gara galderak sortzen, Twitterretik adibidez.\nKapa desberdinok egin ahal izateko, ohikoak ditugun teknologiak baliatu ditugu. Python, Django, Ngnix, MySQl... Android aplikazio natiboa da, berriz, jokoa bera.\nMomentuz, 3 hizkuntzatan antolatu ditugu 'Tribuak'. Hizkuntza bakoitzak du bere tribu nagusia, galdera desberdinez osatutakoak. Baina, horrez gain, tribu 'tematikoak' sortzeko aukera ere badago. Euskaraz, adibidez, matematika, geografia eta euskal literaturaren inguruko tribu propioak sortu ditugu. Eta etorriko dira gehiago. Tribu tematiko horietan, gainera, hizkuntza ezberdinetan ari diren jokalariek euren artean lehiatzen dute (ingelesek euskaldunen kontra, euskaldunek espainolen kontra, eta abar).\nGaldera-sorkuntzan ere etengabe jarraituko dugu lanean, eta hizkuntza gehiago ere sareratu nahi genituzke; izan ere, joko eleanitza egiteko mekanika ondo ezarri ostean, hizkuntza eta merkatu berrietara jotzeko asmoa dugu.


Arrasateko atletek lan bikaina egin dute Zaragozan eta Madrilen - Arrasate - Goiena.eus\nArrasateko atletek lan bikaina egin dute Zaragozan eta Madrilen\nArantzazu Ezkibel Galdos 2015-06-15 11:12\nZaragozan jokatutako ohorezko mailako txapelketan, Arrasateko atletek lan bikaina egin dute. Perez, Uribarren eta Axpe izan dira Zaragozan. Madrilen, aldiz, Ruiz de Azua eta Carrascal izan dira. Hurrengo probak Tolosan eta Tarragonan izango dituzte.\nOhorezko mailako txapelketan Real Sociedad taldeko Jonathan Perezek 4,80ko pertika-jauzia egin du, sailkapenean hirugarren postua eskuratuz. Iñigo Uribarren, aldiz, bosgarrena izan da jauzi hirukoitzean 15,55 metroko jauzia eginda.\nAtletico San Sebastian taldeko Maielan Axpek podiumeko hirugarren postua lortu du pertika-jauzian. 3,70 metroko jauzia egin du Axpek –eguaztenean, Ordizian, 4,10 metroko jauzia egin zuen–.\nMadrilen lehenengo mailako lasterketa\nMadrilen aldiz, lehenengo mailako txapelketa jokatu dute. Bidasoa Irun taldeko Malen Ruiz de Azuak lehenengo postua lortu du pertika-jauzian 4 metroko jauzia eginda. Ruiz de Azuak ere, eguaztenean, Ordizian 4,10 metroko jauzia egin zuen.\nEneko Carrascalek bigarren egin du luzera-jauzian, 6,87 metroko jauzia eginda –Arrasateko errekor berria lortu du–. Modu horretan, 2011an Chen Yin Jianek Basaurin egin zuen errekorra hautsi du Carrascalek. Gainera, nabarmendu behar da Carrascal izan daitekeela 7 metrotik gorako jauzia egin dezakeen lehenengo arrasatearra. Oraindik lehenengo mailako gaztea da Carrascal, eta etorkizun polita dauka.\nZapatuan, Gasteizko Mendizorrotzan gazte mailako Daniel Martinezek 400 metroko lasterketa egin zuen: 52,68ko denbora egin zuen –Espainiako txapelketa jokatzeko gutxieneko denbora egin gura zuen, 51,5 baina euriarekin zaila izan zen–.\nZapatuan eta domekan Gipuzkoako kadete eta gazte mailako txapelketak jokatuko dituzte Tolosan. Bilboko Zorrotzan, aldiz, zapatuan pertika-jauziko atletak gonbidatuta daude Estatu mailako atleta onenekin batera salto egitera.\nEkainaren 27an eta 28an, aldiz, Espainiako promesa mailako Txapelketa jokatuko du Iñigo Uribarrenek Tarragonan; eta, gazte mailako Espainiako Txapelketa izango dute Ciudad Realen Eneko Carrascalek eta Ibai Fernandezek.


Txapa irratia - Wikipedia, entziklopedia askea.\nTxapa irratia Bergarako irrati librea da.\n2.2 Komunikazio eredu propioa\n2.2.4 Ez komertziala\n2.2.5 Independentzia ideologiko eta ekonomikoa\n2.2.9 Irrati librea\n3 Inguruko irrati libreak\nBergarako Txapa irratia, irrati libre gehienak bezala, 1980ko hamarkadan jaio zen, 1984. urtean hain zuzen ere. Hasieran, garai hartako irrati kideak herriko sindikatu batek utzitako lokalean hasi ziren igortzen beraien irratsaioak, eta 1989an udaletxearekin lortutako akordio baten ondoren, udalaren jabetzapeko lokal batera pasa zen emisio zentroa. Zabalotegiko dorretxearen azpiko lokalera.\nUrte guzti hauetan, hainbat jende pasa da irratitik, mota guztietako programak egin direlarik: musika, kultura, ekologia, etabarri buruzkoak. Egun 27 irratsaiok egiten dute salto dialera, herriko eta inguruko talde eta kolektiboekin parte hartzen du Txapa irratiak,ez bakarrik irratsaioak eginez, baita ere kalean egindako ekitaldiekin. Adibidez, Arrasateko HIES Ekimena taldearekin egindako sentsibilizazio kanpainak, irrati libreen bilerak…\nTxapa Irrati Kolektiboa da irratiaz arduratzen dena, baina ez da bere eginkizun bakarra. Gaur egun, Txapa Irratia Bergarako Gaztetxean dago kokatuta, autogestioa, autofinantzazioa eta burujabetza dira gestioko oinarriak.\nOrain ere, irratia Bergarako herriari irekita dago, bertako jende, kolektibo eta taldeek beraien ideia, kezka eta proiektuak plazaratu ditzaten. Irratia pertsona moduan garatzeko ideiak kanporatzeko eta ondo pasatzeko erabiltzen da.\nFMko 97.2an ematen du seinalea.\nIrratiaren historian zehar hainbat norbanakok eta askotariko batzarrek bideratu dute irratia. Gaur egunean bizirik dagoen batzarrak oinarri ideologiko baten beharra ikusirik, eta guztiok buruan zituzten ideiak idatziz jarri nahian, Txapa kongresu berri bat egin zen Elusun 2004. urtean. Bilkura horretan 20 urteko ibilbidea eta gure historia aintzat hartuta, egungo oinarri ideologikoak finkatu ziren.\nKomunikazio eredu propioa[aldatu | aldatu iturburu kodea]\nTxapa irratiaren kudeaketa batzar orokorrez egiten da, batzarrean erabakitzen dira proiektua aurrera eramateko bitarteko guztiak eta irratiaren norabidea ere.\nBorondatezkoa[aldatu | aldatu iturburu kodea]\nIrratian egiten den lan guztia borondatezkoa da. Bertan lan egin eta parte hartzen dutenek proiektu komuna bultzatzea dute helburutzat.\nIrrati euskalduna da eta kolektiboko hizkuntza naturala euskara da. Irratia euskararen aldeko lanaren beharraz jabetzen da,eta kolektiboaren ahaleginak hizkuntza indartzera ere bideratzen dira.\nDena den ez da hizkuntza muga moduan ikusten eta hau ez da inoiz oztopo izango irratian parte hartzeko.\nEz komertziala[aldatu | aldatu iturburu kodea]\nIrratian ez da inongo helburu ekonomikorik jarraitzen, gizarteko saldu-erosi dinamikatik at gelditu nahi du irratiak. Ez da beraz ekonomikoki lotuta egongo. Irratian ez da publizitate komertzialik onartzen. Autofinatzazioa da oinarri nagusia.\nIndependentzia ideologiko eta ekonomikoa[aldatu | aldatu iturburu kodea]\nTxapa irratia ez da inongo talde politiko, sindikatu, erlijio, futbol talde edo sektaren doktrinarik jarraituko.\nKontrainformazioa[aldatu | aldatu iturburu kodea]\nKontrainformazioa da irratiaren beste helburu bat. Gainontzeko komunikabideek ezkutatzen dutena eta irratiaren ustez albiste izan beharko litzatekeena kaleratu, hitza ez duten kolektibo eta pertsonei hitza eman eta zuzeneko informazio iturriak bilatzea da kolektiboarentzat kontrainformatzea.\nTxapa irratia Bergarako Gaztetxean kokatuta dago. Hala ere, BGA (Bergarako Gazte Asanblada) eta Txapa irratia bi kolektibo ezberdin dira.\nIrrati moduan bi kolektiboen arteko elkarlana bultzatzen da.\nIrrati librea[aldatu | aldatu iturburu kodea]\nTxapa irratiaren helburua jendeari hitza ematea da; kolektiboaren ustez jendeak hitza hartzen duenean sortzen da komunikazio librea. Komunikazio prozesutik kanpo bazterturik daudenei (pertsona nahiz talde) eta gizartea aldatzeko lan egiten dutenei ere hitza ematea.\nProgramazioa, hizkera produkzioa eta egituraketa dira irrati libreetan aldatzen saiatu diren gaiak. Deszentralizazioa, zabaltasuna, talde lana eta giza taldeen partehartzea bultzatzen da, ikaskuntza eta erantzukizun prozesua hedatuz.\nInguruko irrati libreak[aldatu | aldatu iturburu kodea]\nEuskal herriko eta atzerriko irrati libre eta komunikazio eredu ezberdina bultzatzen duten taldeekin erlazioak bultzatzen dira. proiektu komunak sortuz eta aurrera eramanez.\nTxapa irratiaren webgunea\n↑ Txapa irratiaren historia. Noiz kontsultatua: 2018/06/15.


Ulibarri programa, Euskara bultzatzeko Eusko Jaurlaritzaren Hezkuntza, Unibertsitate eta Ikerketa saileko programa bat da. Programa honen helburua euskararen erabilera hedatzea da. Honako lau xede hauek jorratuz:\nHorretarako, aintzat hartzen ditugu eskola-komunitateko eragile guztiak: ikasleak, irakasleak, gurasoak eta langileak. Horien adostasuna bilatuz, Ulibarri programak duen helburua lortzeko, hainbat ekintza aurrera eramaten ditugu.\nNor dago ulibarrin?\n400 bat Ikastetxe: etapa guztietakoak, publikoak zein pribatuak, handiak eta txikiak, Gipuzkoakoak , Bizkaikoak eta Arabakoak. Bertan egoteko aukera egin dutenak. Baita gu ere! Eragile guztien artean euskararen erabilera sustatzeko proiektu bat adostu dugu.\nHorretarako, egoera aztertu dugu eta lau urtetarako proiektu orokorra zehaztu dugu. Eremuz eremu eta esparruz esparru:\nGurasoak eta Langile ez irakasleak\nProiektua garatzeko, ikasturteko plana zehaztuko dugu ikasturte bakoitzaren hasieran eta memoria burutuko dugu ikasturte amaieran eta bi urtetik behin, Hezkuntza Saila ikastetxea ebaluatzera etorriko da.\nUlibarri programak zer eskaintzen dio ikastetxeari?\nUlibarri programak helburu ezberdineko mintegi batzuk eskaintzen ditu:\nIkastetxeen artean lankidetza eta koordinazioa bultzatzeko.\nHizkuntza Normalkuntza Arduradunen prestakuntzan sakontzeko.\nEkimen bateratuak antolatzeko.\nEta zuek, familiak, zer egin dezakezue?\nJakin ezazu hizkuntzarekiko jarrerak transmititu egiten direla.\nEman seme alabei euskara ikasteko aukera eskolaz kanpo.\nEuskaraz ez badakigu ere, euskara ikastearen alde gaudela erakutsi seme-alabei.\nEuskara dakitenekin euskaraz hitz egitea animatu zuen seme alaba.\nLagundu seme alabei euskara ikasten.


Urolakoen Napar Zuzterrak, Egilea hemen ZUZEU\nGernika. 1937ko apirilaren 26a - Aurten Gernikako bonbardaketaren 85. urteurrena dugu. Orduan gertatu zena benetan jakin nahi baduzue, jarraitu orri hau irakurtzen. Izan ere, Gernikako bonbardakete...\nIriaun gazteluaren misterioa - 2021eko uztailaren 24an Iriaun gazteluari buruzko hitzaldi bat eman zen Elosuan (Bergaran). Bertako auzo-alkate, Iñigo Zubieldia, izan zen antolatzaileetariko bat. Asm...


Eukaristiaren definizioa kristautasunean\nErlijioa eta espiritualtasuna Sinesmenak eta irakaspenak\nIkasi Eukaristiaren esanahia kristautasunean\nInformazio gehiago Santuaren Komunioari edo Jaunaren Afariari buruz\nEukaristia Jaungoikoaren afarirako beste izen bat da. Termino greziarra latinez dator. "Eskerrak" esan nahi du. Kristoren gorputzaren eta odolaren edo bere ordezkaritza sagarrarekin eta ardoaren bidez egindako sagarapenari egiten dio erreferentzia.\nErromatar katolikan, hiru hitzetan erabiltzen da hitza: lehenik, Kristoren presentzia erreala aipatzeko; Bigarrenik, Kristoren jarraipen handiko ekintza aipatu zuen apaiz nagusiak (eskerrak eman zizkion azken afarira , ogia eta ardoaren kontsagrazioa hasi zituen); eta hirugarrena, Santuaren Santuaren sakramentua aipatzeko.\nItun Berriaren arabera, Eukaristia Jesukristoren bidez sortu zen azken Afarian zehar. Bere gurutziltzatzearen aurretik, ogia eta ardoa bazkaldu zuen Pascual bazkariarekin bere ikasleekin. Jesusek bere jarraitzaileei agindu zien ogia "nire gorputza" zela eta ardoa "bere odola" zen. Bere jarraitzaileei agindu zien jan eta "egin nire oroimenean".\n"Eta ogia hartu zuen, eskerrak eman, hautsi eta eman zien, eta esan zuen:" Hau nire gorputza da zuretzat. Egin hau oroitzapen "- Luke 22:19, Christian Bible Standard\nEukaristia bezain ugaria ez da\nIgandean elizako zerbitzua ere deitzen zaio "meza" erromatar katolikoen, anglikanoen eta luteranoen ospakizuna. Jende askok Mass "Eukaristia" gisa aipatzen du, baina hori ez da zuzena, itxi arren. Mezu bat bi zati ditu: Hitza Liturgia eta Eukaristiaren Liturgia.\nMantu Santuaren Santuaren sakramentua baino besterik ez da. Komunio Santuaren Sakramentuan, apaizak ogia eta ardoa kontsekratzen ditu, Eukaristia bihurtzen dena.\nKristauek terminologia erabiltzen dute\nZenbait izendapenek terminologia desberdinak nahiago dituzte beren fedeari dagokionez.\nEsate baterako, Eukaristia hitza erromatar katolikoek, ekialdeko ortodoxoen, ekialdeko ortodoxoen, anglikanoen, presbiteriarren eta luteranoen artean erabiltzen dute.\nZenbait protestante eta Evangelic taldeek komunioa, Jaunaren Afaria edo Breaking of the Bread hitza nahiago dute. Talde Evangelikoak, Baptista eta Pentecostal eliza bezalakoak, oro har, komunioaren "saioak" saihestu eta "Jaunaren afaria" nahiago dute.\nChristian Debate Eukaristiaren gainetik\nIzendapen guztiek ez dute Eukaristia benetan adierazten. Kristau gehienek onartzen dute Eukaristiaren garrantzi berezia dagoela eta Kristo erritoan zehar egon daitekeela. Hala eta guztiz ere, nola, non, eta noiz Kristo presente dauden iritziak daude.\nErromatar katolikoen ustez, apaizak ardoa eta ogia sagaratzen ditu eta Kristoren odolean gorputza eta odola aldatu egiten dira. Prozesu hau transubstantiazio gisa ere ezagutzen da.\nLuteranek uste dute Kristoren odol eta egiazko gorputza ogia eta ardoa direla, hau da, "batasun sakramentu" edo "kontsubstanazio" bezala ezagutzen dena. Martin Lutherren garaian, katolikoen ereserkia sineste gisa esan zuen.\nSakramentu batasunaren doktrina luteranoa ere berritua da.\nKristo Jaunaren Afariko presentzia (benetako presentzia espirituala) Kristoren presentzia Calvinista dela Kristo benetan bazkarian dago presente, nahiz eta ez nabarmen eta ez bereziki ogia eta ardoarekin.\nBeste batzuk, hala nola, Plymouth apaizak, azkeneko afarirako erreberentzia sinboliko bakarra izan daiteke. Beste protestante taldeek Kristo sakrifizioaren keinu sinboliko gisa communion ospatzen.\nEspiritu Santuaren Zazpi Opariak\nFedea: Virtut teologikoa\nZer ezkontza katolikoak baliozkoak egiten ditu?\nGaixoaren batasunaren sakramentua\nBibliak zentzuari buruz dioena\nZer da Purgatorioaren oinarri biblikoak?\nAzken Riteei buruz eta nola egiten diren ikasi\nZer da berradiskidetzearen zerbitzua?\nEmakumeen eskubideak 1930eko hamarkadan Estatu Batuetan\nNoiz Did Disneyland Open?\nGlosategia: Inshallah edo Insha'Allah\nZer da Asalto Krimena?\nAmeriketako Estatu Batuetako Kongresuko Kongresuetarako Unibertsitateetarako Sarrera Satorrak\nSigma Bond definizioa\nLost Generation eta Idazleek nork deskribatu duen mundua\nCaesarren galiako gerra Iruzkinen ikuspegi orokorra\nNola egin ditzakezun Giant Unableable Bubbles\nGene Littler Karrerako profila\nIdaho Unibertsitatea Onarpen\nEstandar murrizketa potentzialaren definizioa\n8 Cover Songs That Rocked the 90s\nExekutatu eta exekutatu aplikazioak eta fitxategiak Delphi kodean


LINUX (LINUXEN BANAKETAK (MANDRAKE (Banaketa modernoenetakoa da,… Coggle\nLINUX (LINUXEN BANAKETAK (MANDRAKE (Banaketa modernoenetakoa da,…\nBanaketa modernoenetakoa da, esperimentaziorik gabeko erabiltzaileari bideratua. Red Hat-ekin bateragarria da eta KDE mahaigaina erabiltzen du lehenetsita\nBanaketa horren ezaugarririk bereizgarriena da ez dela inongo enpresarena, baizik eta lana ideiari eskaintzen dioten pertsonen komunitate zabal batek garatzen duela.\nLive CD bat atera zuen lehena izan zen Linux sisetma hasten duen CD bat, PCa, sistemaren toki gogorrean instalatu beharrik gabe, Yast deabrutua, enpresa mundura oso bideratuta dagoen version bat denean.\nProposamen orokorretarako banaketa, sistema egonkorra izatea ezaugarri duen LPZn banatua. Red Haten babesa eta sustapena du\nDebian oinarritutako banaketa da, gaur egun oso ezaguna. Ordenagailu pertsonaletara igortzen da, baina zerbitzarientzako euskarria ere ematen du.\nSistma eragile bat sortzea baino ez zen falta, Linuxek osatu zuena: 1991n Linus Torvalds, 17 urteko ikasle finlandiarra, Linux nukleo izatera iritsi zen proiektua hasi zuen. Asmatzen dudan sistema Minixen oinarrituta zegoen.\nGNU/Linux ez da bakarrik sistema eragile on bat, Software libre eta banaketa asko doakoak izan behar dira, eta lagunei zure sistemaren kopia instalatu ahal diezu inolako arazorik gabe, eta mikroprozetzaile batekin baino gehiagorekin lan egiten du.\nInternetetik sistema eragilearen nukleoa deskargatu, eta gero hura osatzen duten eta erabili ohi diren programak; horrek ezagutza handiak eta ordu asko eskatzen ditu. Lehen banaketak sortu aurretik, Linuxen erabiltzaile batek Unixen zerbait aditua izan behar zuen, sistema instalatu eta maneiatu ahal izateko.\n:GNU proiektuko eta softwareko beste proiektu eta talde batzuetako bliktekak eta tresnak Linux nukleoarekin jada Juno txertatzen duen banaketara jotzea. Banaketa bat erabiltzearen abantailek hainbat alderdi hartzen dituzte barnean, hala nola sistemaren instalazio lagundua eta beste egoera batzuekiko bizikidetza.\nLinux prozesu anitzeko sistema da. Ezaugarri horiez gain, plataforma anitzeko sistema eramangarria da Linux: ordenagailu pertsonalen mikropozesadore tipoetan exekutatu daiteke.\nLinux erabiltzaile anitzeko sistema eragilea ere bada, eta horrek esan nahi du hainbat erabiltzailek aldi berean modu seguruan erabil dezaketela. Baina segurtasun arrazoiengatik, erabiltzaile bakarra egon daiteke rooten\nSistema honen abantailen artean, bere sendotasuna, egonkortasuna eta azkartasuna azpimarratu behar dira. Horri gehitu behar zaio, sistema libre gisa, softwarearen doakotasuna, aldatzeko modukoa izatea eta aplikazio kopuru handiari Interneten eskuragarri egotea.\n1983an, Richard Stallman-ek GNU-a proiektua hasi zuen. Hau UNIX-ekin eta POSIX-estandarrekin sistema eragile bateragarri bat sortzea zuen helburu. 1985ean, Richard Stallman Softwatre Libreko (FSF-etako) fundazioa eta garapena zientzia argitaratzen du bere zabalkuntza legezko marka bezala GNU bihurtzen du.\nLinux banaketak, Linux nukleoa, jatorrizko sortzaileez gain, beste programatzaile batzuek ere erabiltzearen falta gutxi sortzen hasi ziren, sistema eragile bat garatzeko interes handiagoa baitzegoen, aplikazioak, erabiltzaileentzako interfazeak edo software-pakete egoki bat garatzeko baino.\nLINUX BANAKETAREN SORRERA\nNOLA INSTALATU DAITEKE LINUX BAT ORDENAGAILUAN?


Topic-ek Granadako Arte Ederretako Fakultatean parte hartzen du Europako txotxongiloei buruzko mahai-inguru batean\nAsteartea, 2017(e)ko maiatza(r)en 09-(e)an 16:50etan\nIdoya Oteguik 'Pioneros de títeres europeos tras la escena' mahai-inguruan parte hartzen du\nMaiatzaren 8tik 12ra Jardunaldi batzuk egiten ari dira, Granadako Arte Ederretako Fakultatean, ‘txotxongiloen ondarearen kontserbazioari eta Berriztapenari buruz: galkorretik iraunkorrera’.\nJardunaldi horien barruan, mahai-inguru bat izango da gai honen gainean: ‘Europako txotxongiloen aitzindariak agertokiaren atzean’. Idoya Otegik, Topic-eko zuzendariak eta Espainiako UNIMA-ko Zuzendari Nagusiak, parte hartuko du mahai-inguru horretan, eta berarekin batera izango dira María José Machado, Lisboako Txotxongioloaren Museoko zuzendaria (Portugal), Alfonso Cipolla, Istituto per i Beni Marionettistici e il Teatro Popolare-ko sortzailekide eta zuzendarikidea (Italia), eta Céline Bonnot, “Arte-maistra” zaharberritzaile independentea, larruan espezializatua (Frantzia).\nJardunaldi horiek jarduera nagusietako bat dira Europa Sortzaile programaren barruan (2014-2020ko deialdia); Cividale del Fruili-ko Udala da (Italia) programa horren buru, eta hauek dira parte hartzaileak: Ljubljana-ko Txotxongiloen Museoa (Eslovenia), Etcétera Txotxongiloen Konpainia (Espainia) eta Osijek-eko Unibertsitateko Arts Academie (Kroazia).\nLau erakunde horien eta herrialde anfitrioien artean (Eslovenia, Kroazia, Italia eta Espainia) hainbat jarduera antolatzen eta egiten ari dira; esaterako, ikastaroak, mintegiak, hitzaldiak, argitalpenak, erakusketak, ikuskizunak eta beste.


Gerinda Bai bi: PAN-NABARRISMOAREN AHULEZIAK\nMugimendu honen abiapuntua 1998an dago. Urte hartan, Tomas Urzainki abokatu nafarrak “La Navarra marítima” izeneko liburua kaleratu zuen, ideologia pan-nabarristaren oinarriak finkatzen dituena. Data horren aurretik, nabarrismoaren apologia egitea eskuin fatxa, unionista eta antieuskaldunaren kontua zen. Urzainkiren liburuak klixe horiek apurtu eta nabarrismo berri bat proposatzen du, abertzalea, Nafarroaren hegemonia politikoa Euskal Herriko beste lurraldeen gain ezartzen duena, eta Euskal Herria kontzeptu kultural gisa –soilik– ulertzen duena. Liburuak eskola egiten du eta beste nafar egile batzuk agertzen dira gaiari punta ateratzen diotenak, liburu gehiago argitaratuz.\nUrzainkiren tesia, bere jarraitzaileek bereganatzen dutena, oso sinplea da, sinplista ez esatearren: Nafarroa ez da Euskal Herriko zati bat, Nafarroa da Euskal Herri osoa («Nafarroa Osoa»). Ikuspuntu zientifiko hutsetik tesi hau ahula da oso (Nafarroako Erresuma eta gure «zazpiak bat» bi gauza desberdinak dira), baina mantra asmatua izan da, eta pan-nabarristek hurrengo urteetan etengabe errepikatuko dute lau haizetara.\nHistorialari gehienek esaten dutenez, zortzi mendetan Nafarroako Erresumak (hasieran Iruñeko Erresuma izan zena) ez zituen muga finko eta aldaezinak eduki. Eneko Aritzaren erresuma ez da Antso Nagusiaren berbera, edo Karlos Noblearena. Ezin da inondik inora Nafarroa irudikatu denboran zehar lurralde jarraitu bat bezala, behe Erdi Arora arte jarraitutasunik eza nagusi izan baitzen. Bitxia bada ere, Nafarroa aldagaitzaren ideian bat datoz upenetarren nabarrismoa eta Urzainkiren pan-nabarrismoa.\nHonenbestez, pan-nabarrismoak ez du oinarri historiko sendorik. Euskal Herria («zazpiak bat»-a) eta Erdi Aroko Nafarroako Erresuma ez dira gauza bera. Azken honen mugak aldakorrak izan dira denboran zehar, baina inoiz ez ditu batu bakarrik eta era esklusiboan Euskal Herriko zazpi lurraldeak. Nafarroako Erresuma eredutzat hartzen badugu, zer lurralde sartzen ditugu barne? Galdera ez da txantxetakoa, egia bada ere Araba, Gipuzkoa eta Bizkaia bi mende inguru nafar eremuan egon zirela, gauza bera gertatu zen euskaldunak ez diren beste lurralde batzuekin: Errioxa, Aragoi, Burgos eta Soria, eta Kataluniako mendebaldeko eskualde batzuk ere. Euskal Herriko mapa aldatu beharko dugu?\nErreferentzia gisa eremu geografiko handienak lortu zituen Nafarroako Erresuma jotzen badugu (Antso Nagusia, XI. mendean) agerian geratzen da EAEaz gain erresuma hori Aragoi zein Gaztelako lurraldeetan ere hedatzen zela. Bestalde, erreferentzia hori motz geratuko litzateke, Iparraldea (Lapurdi eta Zuberoa ia hiru mendetan Ingalaterraren menpe izan ziren) eta Nafarroako Erribera (XII. mendean konkistatuta) ez zeudelako.\nHorretaz gain, oso traketsa da Erdi Aroko erresumen optika gaur egungo nazionalismoarekin –alderdi kultural, linguistiko eta, batez ere, izateko gogoan oinarritzen dena– nahastea. XXI. mendean Antso Nagusiaren lurraldeak aldarrikatzea Al-Andalus orain Ebroraino iristea, edota espainiarrek Peru, Kuba eta Filipinak aldarrikatzea bezain zentzugabea da.\nPan-nabarristek trantsizio garaiaren «Nafarroa Euskadi da» hura oraingo «Euskadi Nafarroa da» honegatik ordezkatu dute. Biak txarrak. Zentzuzkoena zazpi lurralde historikoek Euskal Herria izeneko nazioa osatzen dutela onartzea da, egun bi estatuen artean banatuta dagoena.\nXXI. mendean nafar estatu batekin amets egitea, Erdi Aroko Nafarroa hura eredutzat hartuz, anakronikoa izateaz gain burugabekeria politikoa da, aipatua izan baita Nafarroako Erresuma eta Euskal Herria gauza desberdinak direla. Euskal Estatua, independentistok nahi dugun Euskal Errepublika, ez da oinarritu behar Erdi Aroko erresuma batean, non erregeek eta jauntxoek beren lurraldeak kromoen antzera elkartrukatzen zituzten. Aitzitik, euskal nazioaren alderdi kultural eta linguistikoak, eta bere zazpi lurraldeetako biztanleen borondate demokratikoa aintzat hartzen dituen proiektu batean oinarritu behar da. Labur esanda, etorkizuneko proiektu bat, XI. mendeari begira ez dagoena, XXI. mendeari baizik.


Egoa ebaki banio nirea izango zen\nEgoa ebaki banio nirea izango zen –\nBertsolari aldizkariak bere lehen saiakera egin zuen uztailean audiogintzaren esparruan: Makarrizketak podcasta. Bertsolari bati eman zaio ahotsa atal bakoitzeko, bertsolaritzaz mintzo dadin bereziki, eta nahi duenaz orohar. Lehen atala Andoni Egañaren eskutik heldu zen, eta bigarrena joan den astean kaleratu zuten: “Egoa ebaki banio nirea izango zen”, Fredi Paiaren eskutik.\nGai arantzatsu eta sakona jorratu du algortarrak: egoa. Izan ere, zer dira egoa eta norberatasuna orohar, eta zer, bereziki, bertsolaritzan? Agerikoa da edozein diziplinetako artista batek gutxieneko ego bat izan behar duela bere buruan konfidantza izan nahi badu, plazara atera eta bere lana aurkeztu ahal izateko. Baina, hein berean, jakina da ego gaindosiak ere ez direla batere osasuntsuak.\nPaiak ariketa hermeneutiko bat egiten du bere ideia garatzeko, zehazki Nartzisoren kondairari helduz. Izan ere, nor zen Nartziso? Zergatik dauka hain ospe eskasa gurean?\n“Oihartzun” besteek egin eta esaten zutena errepikatzera mugatzen zena. Nartzisoren bekatua, aldiz, pentsamendu propioa garatzeko gai ez zen norbait ez maitatzea izan zen; eta maite ez zuen ama baten maitasunaren faltan, bere aitaren bila gehiegi bustitzea: errekaren jainkoa baitzen Nartzisoren aita. Ispilu konturik ez, beraz.\nAgian “nartzisismo” kontzeptuaren esanahia birplanteatzeko garaia iritsi da.\nbertsolaritza, Egoa ebaki banio nirea izango zen, Fredi Paia, hermeneutika, mitoak, mitologia greziarra, nartziso\nZer duzu buruan “[Makarrizketak] Egoa ebaki banio nirea izango zen”-ri buruz\nJosu Lavin 2020-12-21 09:49\nHaguitz ona Fredirena. Anhitz esquer!


ITEren 2014ko aldaketak Euskadin - ig karratu ig karratu\nITEren 2014ko aldaketak Euskadin\nEuskadin EIT (Eraikinen Ikuskaritza Teknikoa) aldatu egin da orain dela gutxi, maiatzaren 20ko 80/2014 DEKRETUAREN, Euskal Autonomia Erkidegoan Eraikinen Ikuskapen Teknikoa arautzen duen dekretua aldatu duenaren, ondorioz.\nHonako hauek izan dira EITk Euskadin izandako aldaketak:\nEITk izen bera izaten jarraituko du Euskadin:\nEusko Jaurlaritzak erabaki du Eraikinen Ikuskapen Teknikoa adierazteko “EIT” izendapena mantentzea, nahiz eta, 8/2013 Legearen ondorioz, EITri eraginkortasun energetikoa eta irisgarritasun unibertsalaren atalak gehitzeagatik, multzo osoaren izena EET “Eraikinak Ebaluatzeko Txostena” izan.\nGure iritziz, Euskadin EIT izenarekin jarraitzea erabaki egokia da, izan ere, EIT izena onartuta dago jada herritarren artean eta, hala, atal berriak barne hartu izana errazago barneratuko dute.\nEITren edukiak Euskadin\nEuskadin EITren edukiak EETen 8/2013 Legean adierazitako berberak dira.\nHonakoa adierazten da dekretuan:\n«2.– EITk egitura, fatxada eta estalkiaren zein saneamendu eta hornidurarako sare komunen ikuskapena barne hartuko du, eraikinari eragin diezaioketen eraikuntza arloko ezaugarriak, egoera eta patologiak ezagutze aldera.Gainera, indarreko araudia betez, eraikinaren inguratzailearen eta instalazioaren gaineko datu bilketa ere barne hartuko du, eraikinaren eraginkortasun energetikoa ziurtatzeko, irisgarritasun unibertsalaren oinarrizko baldintzen berri emateko eta gutxitasunen bat duten pertsonek, irisgarritasun eta erabilera aldetik, diskriminaziorik ez izateko, betiere, beharrizan horiek asetzeko eraikinean egokitzapenik burutu behar den ala ez adierazita. »\nHori dela eta, honakoak dira Euskadin EITren atal nagusiak:\nEraikinaren kontserbazio egoera eta egituraren segurtasuna.\nAldi berean, 80/2014 Dekretuak adierazten duenez, EITtik kanpo geratuko dira arlokako araudi espezifikoen menpe dauden berrikusketa edo ikuskapen teknikoak dauzkaten instalazio edo elementuak, hala nola, igogailuak, instalazio elektrikoak, telekomunikazio eta berogailu instalazioak edo etxeko ur beroaren instalazioak.Horiek bertan daudela jakinaraziko da, zerez eginda dauden adierazita, eta guztien gaineko beharrezko dokumentazio administratibo zein teknikoaren berri emango da.\nEITren egutegia Euskadin\nDekretuak ez du egutegi zehatza ezartzen, 2017ko ekainaren 27a baino lehenago 50 urte beteko dituzten etxebizitzetarako eraikinek EITak egiteko epeabesterik ez du ezartzen:\nEIT hauek burutzeko epemuga 2018ko ekainaren 27a da; aitzitik, ez dute ikuskapena egin beharko 80/2014 dekretuarekin bat datorren eta indarrean dagoen EIT daukaten eraikinek (hau da, eraginkortasun energetiko eta irisgarritasun atalak barne hartzen dituena).\n2017 ekainaren 28tik aurrera, 50 urte beteko dituzten etxebizitzetarako eraikinek zein katalogatutakoek urtebeteko epea izango dute EIT burutzeko.\nDekretuak askatasuna ematen die Udalei nork bere eraikitako etxeen araberako plangintza egokia ezartzeko; hori dela eta, adi egon beharko dugu Udal bakoitzak argitaratzen duen egutegiaren berri izateko.\nEsan beharra dago katalogatutako eta etxebizitzetarako erabiltzen ez diren eraikinek ez dutela EITko eraginkortasun energetikoaren atala bete behar.\nEra berean, eraikin baten titularrek EAEko Herri Administrazioaren laguntzak eskatu nahi badituzte kontserbazio, irisgarritasun unibertsal edo eraginkortasun energetiko arloetako lanak burutu ahal izateko, EIT burutu beharko dute laguntzok eskatu baino lehenago, eraikinaren antzinatasuna edozein dela ere.\nEITk Euskadin izandako beste aldaketa esanguratsu batzuk:\nEuskadiko Ikuskapen Teknikoen Erregistroa, Dekretuaren xede dena, EUSKOREGITE izeneko interneteko plataforma batean egongo da, www.euskoregite.com, eta 2014ko ekainaren 2tik aurrera izango dutepubliko, teknikari eta udalek eskuragarri.\nDekretuaren Bosgarren xedapen gehigarriak jasotzen duenez, erregistroan barne hartzeko beharrezko dokumentazioa Udalek eta Foru Aldundiek igorri beharko diote Eusko Jaurlaritzako etxebizitza sailari hiru hilean behin, Dekretu honen 18. artikuluan jasotako baldintzak betez.\nEITrako aurrekontua Euskadin:\nEuskadin EIT burutzeko aurrekontua eskatu nahi badiguzu, artikuluan ageri den Gasteizko EITrako aurrekontuaren esteka erabil dezakezue.


Erabilera publikoko zenbait menditan espezie autoktonoak landatuko ditu udalak - Jaione Pagazaurtundua Arbide - Aiaraldea.eus\nLandatze berri horiek Gorbeiako parke naturalaren barnean kokatua dagoen Katxabazo-Larraluze erabilera publikoko mendian ari dira abiatzen.\nUdalak adierazi duenez erabilera publikoko mendien erabilera politika aldatzen joan beharko litzateke, dibertsitatearen eta gure mendien onurarako, eta noski parke natural bat delako. Helburu horretarako udalak hazkunde geldoko espezieak aukeratuko ditu.\nHaritzak eta ametsak, besteak beste\nEra naturalean haritzak, ametsak eta abar bezalako zuhaitz autoktonoak hazten ari dira. Koniferoak espezie autoktonoen altuerako hazkundea indartzeko bakarrik ereingo dira. Koniferoak landatutako espezien arteko konpetentzia indartzen du eta era horretan zuhaitz mota horien hazkundea ahalbidetuko du.\nBestalde, malda gutxiko lekuetan, haritz autoktonoa ereiten ari da 10 metroko distantziara, gerizpean dauden larreak lortzeko helburuz.\nProzesu guztia gure mendietako espezieen arteko oreka lortzeko ari da gauzatzen udala eta udalerriko Agenda 21 prozesuaren ekintza barruan dago.


Koronabirus: 10 pertsona gehienez jota bildu ahalko dira etxe berean 1. fasean\nPublikatuta: 2020/05/02 20:44 (UTC+2) Azken eguneratzea: 2021/02/12 13:06 (UTC+1)\nDeseskalatzearen 1.go fasea indarrean sartuko da maiatzaren 11n, Espainiako Gobernuak ezarritako adierazleak betetzen diren erkidegoetan. Senideekin, auzokideekin nahiz laguneekin bildu ahalko gara.\nBi adineko, Bilbotik paseatzen. Argazkia: EFE\nKonfinamenduaren malgutze prozesuaren lehenengo fasean gehienez 10 pertsona taldean biltzea baimenduko du Espainiako Gobernuak, Exekutiboaren hainbat iturrik jakinarazi dutenez.\nElkartze horietan bi metroko distantzia-tartea gorde beharko da, eta ezarritako higiene neurriak errespetatu. Bilera horiek egin ahalko dira, ez bakarrik etxebizitza berean bizi direnen artean, baita senideen, auzokideen nahiz lagunen artean ere.\nKonfinamenduaren malgutze prozesuaren lehenengo fasea maiatzaren 11n sartuko da indarrean Espainiako Gobernuak ezarritako adierazleak betetzen dituzten erkidego guztietan.\nBestalde, gehienez jota bederatzi jesarleku dituzten auto pribatuek osorik beteta bidaiatu ahalko dute konfinamenduaren biguntzearen lehenengo fasetik aurrera, Espainiako Gobernuak jakitera eman duenez.\nBaldintza bakarra izango da auto horretako bidaiari guztiak etxe berean bizitzea. Hori betetzen ez bada, ilara bakoitzeko bi jesarlekutan joan beharko dira, segurtasun-tartea gordeta eta maskarak jantzita.\nMaskarak derrigorrezkoak, garraio publikoan\nHalaber, atzo arratsaldean egindako agerraldian, Pedro Sanchez Espainiako presidenteak iragarri zuenez, garraio publikoan maskarak erabiltzea derrigorrezkoa izango da, astelehenetik aurrera, hau da, konfinamenuaren arintze prozesuaren 0 fasea indarrean sartuko den egunetik.\nZehaztu zuenaren arabera, hori hala izan dadin, Gobernu espainiarrak 6 milioi maskara banatuko ditu garraio publikoko lotune nagusietan. Horrez gain, beste 7 milioi maskara helaraziko dizkio Udalerrien eta Probintzien Espainiako Federazioari (FEMP), hark bana ditzan. Azkenik, beste milioi eta erdi maskara emango dizkie Gurutze Gorria, Caritas eta Desgaitasuna duten Pertsonen Ordezkarien Estatuko Batzordeari (CERMI).


Eskubideak denontzat ote? — Eibar.ORG | Eibarko peoria\nHemen zaude: Hasiera / Blogak / Kalamuatik Txargainera / Eskubideak denontzat ote?\nEskubideak denontzat ote?\nLeire Narbaiza 2007/03/13 18:42\nBatzuetan ez dut jakiten nola hasi gai baten gainean idazten, askotan ez da erraza izaten post bati ekitea. Gutxi gorabehera buruan badaukat zer jarri, baina ez zein sarrera egin. Eta hau horrelako kasuetako bat da. Igual, hasieratik hastea onena, ezta?\nMadrilen 18/98 epaiketa amaitzen ari da. Denbora luuuze baten ostean, laster epaia emango dute, eta jakingo dugu zein den epaituen etorkizun hurbila, baita hurrengo sumarioen nondik norakoa ere.\nSumario hauek desberdin pentsatzen dugun guztion kontrakoak dira. Egunkariaren kontrako operazioa azkena izan zen, baina segitu izan balute lehenago edo beranduago joango ginen euskaldun pilo bat erreskadan, hainbat sarekada polizialetan barruan. “Euskal” izena daraman edozer daukate euren zerrendetan. Argi dago zer nahi duten: antolakuntza ahuldu, militantzia makaldu, eta etsipenean jausi.\nHau guztiau salatzeko eta bertan auzipetutakoei elkartasuna adierazteko, zapatuan manifestazioa egin zen Bilbon. Handia espero zen hainbat kolektibo, alderdi eta sindikatuk babesten baitzuten. Legala zen guztiz —baina konstituzio santuak ez digu ematen, bada, denoi manifestazio eskubidea, ala?— edo ez zuten, behintzat, legez kanpokotzat hartu.\nBaimenduta egotea garrantzitsua da arrakastarako, otsailaren 24ko aurrekariak izanda, batez ere. Ertzaintzak edo beste edozein poliziak egurra banatuko ez duela jakiteak jende gehiago erakartzen du; edo hobeto esanda, besteak jendea uxatu.\nHala ere, gure eskubidea urratu zuten, baimen barik, harrokeriaz eta kontrol soziala ezarriz. Guardia zibilen gainean ari naiz. Toki askotan zeukaten jarrita kontrola, autopistan, poligono industrialetan, auzoetan…Ni autobusean joan nintzen, eta jakin genuen Iurretan, ordaintokiaren ostean zegoela kontrola. Horregatik autopistatik irten eta errepidetik joan ginen. Baina han zeuden gure zain Euban. Beste autobus bi ere geldituta zeuzkaten. Gurean sartu, eta banan-banan DNI-a eskatu eta jaso zizkiguten. Berrogei bat minutuan egongo ginen han geldi! Gure nortasunak ordenagailuan aztertu ondoren, itzuli zizkiguten karnetak, eta joaten utzi. Bitartean, probokazio isilen bat ere egon zen: patrol bat iritsi, derrapatu eta “los hombres de Harrelson”-en moduan irten ziren autotik. Batek zeukan armarik handiena atera zuen eta bulta-bueltaka ibili zen autobus inguruan denoi ondo erakusten. Berria izango zen-edo.\nGuardia zibil guztiak UAR-ekoak ziren : altuak (armaduna ez), morroskoak, Madonnaren mikroa belarrian, militar botak, txaleko anti-balas,…parafernalia osoa! Zenbat balio ote du horrelako despliege batek?\nDena zertarako? Berandu ailegatzeko, gu amorrarazteko, pertsona batzuk hurrengoan ez itzultzeko. Inork ez zigun galdetu nora gindoazen, euren suposatu egin zuten. Hori bai, betiko geldituko zaigu pikoloek egindako anotazioa: manifestaziora joan zen, hurrengo makrosumarioan erabiltzeko modukoa.\nEuren begietan errudunak gara, euskaldunak garelako, eta beraiek sinisten dutena guk sinisten ez dugulako. Espainiar nahi gaituzte; baina ez digute gura, ez gaituzte garen modukoak maite. Horregatik ez gaituzte onartzen.\nManifestatzea gure eskubidea da, euren konstituzioak dio. Baina hemen ez da onartzen. Beraz, eskubiderik ez. Hori da arrazoia? Jakin nahiko nuke egun horretan bertan Madrilera manifestaziora zihoan autobusik gelditu ote zuten. Ziur nago ezetz. A! baina haiek benetako espainiarrak dira, ahaztuta nengoen!\netiketak: gorri, negua


Nola jarri abian online denda bat | Laboral Kutxa\nAgian noiz edo noiz pentsatu duzu online denda bat abian jartzea, zer egin behar den horretarako edo produktuak Internet bidez saltzeko. Zure kontura lan egiteko jarduera izan daiteke, edo zure negozio fisikoa zabaltzeko modua, edo aparteko diru-sarrera, besterik gabe. Zeure produktuak saldu nahi badituzu, bi aukera dituzu: ‘marketplace’ baten bidez eskain ditzakezu edo, bestela, zeure online dendan saldu.\nZeure produktuak ‘marketplace’ batera igotzea\nZenbait dendatako produktuak biltzen dituen webgunea da ‘marketplace’ delakoa. Ezagunena Amazon da (egian esan, saltoki mistoa da, ‘marketplace’ izateaz gain bere produktuak ere saltzen baititu); Aliexpress, eBay, Privaliaeta Wallapop ere mota horretako guneak dira. Hasteko modu interesgarria izan daiteke, erabiltzaile ugari baitituzte.\nAzpiegitura ‘marketplaceak’ berak jartzen duenez, ordainketen kudeaketan, logistikan eta marketinean aurreztuko duzu, plataformak arduratzen baitira alderdi horiez. Haatik, ezingo dituzu zure produktuak nahieran erakutsi, arauetara egokitu beharko duzu (esklusibotasunik ez duzu izango, adibidez), prezioak etengabe berrikusi, doitu eta alderatu beharko dituzu, lehiakideak klik bakarrera izango dituzu… Era berean, `marketplaceak’ komisio bat ezarriko dio zuk saldutako produktu bakoitzari.\nZeure denda zeure web-orrian\nEz baduzu egon nahi ‘marketplace’ baten baldintzen mende, zeure produktuak saltzeko zeure web-orria sor dezakezu. Horretarako, hasieran dirua jarri beharko duzu domeinua (zure webaren helbidea) eta ostatatzeko zerbitzua (zure webeko fitxategiak hartuko dituena) erosteko, eta diseinuaz eta programatzeaz arduratuko den pertsonari ordaindu beharko diozu. Ausartzen bazara, zuk zeuk sor dezakezu zeure weba, doako CMSak (Content Management System edo edukien kudeatzaileak) erabiliz. Jarraian, horiek dituzten ezaugarrietako batzuk ikusiko ditugu.\nAukeratu ondo edukien kudeatzailea\nZure online salmentarako gunea prestatzeko erabiliko duzun softwarea izango da negozioa kudeatzeko, produktuak igotzeko eta abarrerako zuzeneko tresna. Zure beharren arabera (produktuen kopurua, ordaintzeko moduak, hizkuntzak eta abar kontuan hartuta) aukeratu beharko duzu erabiliko duzun plataforma, asko baitaude.\nPrestashop : online dendak sortzeko plataformarik zabalduena Europan, ezin hobea negozio txiki eta ertainentzat. Instalatzeko eta erabiltzeko erraza. Txantiloi editagarri asko ditu, diseinua aldatzeko. Aukeratzen duzunaren arabera ordaindu beharko duzu.\nMagento : saltoki elektroniko mota guztientzako baliagarria den edukien kudeatzailea. Gainerako plataformek baino ahalmen gehiago ditu. Nolanahi ere, instalatzeko eta erabiltzeko zaila da eta mantentze-kostu handia du.\nDrupal : diseinu fidagarria duen edukien kudeatzaile hori baliagarria da negozio gehienetan. Baina erabilerraza bada ere, instalazioa du eragozpenik handiena, ez baita erraza.\nWooCommerce : ez da softwarea, WordPresserako plugin bat (osagarri bat) baizik. Hau da, webak WordPressen txantiloia erabili behar du. Plugina erabat doakoa da eta funtzio asko eskaintzen ditu, baina pertsonalizatu nahi baduzu eta aparteko funtzioak erantsi, instalatutako osagarri bakoitzari dagokion zenbatekoa ordaindu beharko duzu.\nHodeiko salmenta-plataforma erabiltzea\nGauzak errazago egin nahi badituzu beste aukera bat duzu: lotu zure domeinua hodeiko plataformetako batekin. ‘Out of the box’ esaten diete eta erabiltzeko prest daude. Hodeian daudenez ez dute hosting edo ostatatzerik behar, eta askotariko tarifak dituzte (hilero ordaindu behar da). Instalatzeko errazak dira, oso intuitiboak eta erabilerrazak.\nEzagunena, beharbada, Shopify da. 14 egunez doan probatzeko aukera eskaintzen du. Ondoren, hilean 29 eta 299 euro bitarteko prezioak ditu, eta kasu guztietan produktuen kopurua mugagabea da. Shopifyk ere komisioa kobratzen du saldutako produktu bakoitzeko, % 2koa oinarrizko planean, esaterako.\nPrestashop Cloud izan zen hodeiko lehen doako plataforma (ordaindu beharreko txantiloiak ere baditu). Merkataritza elektronikoan oztopoak ezabatzeko sortu zutela diote sustatzaileek, eta enpresaburu txikiei eta autonomoei bideratuta dago. Modulu asko eskaintzen ditu, baina garrantzitsuak diren batzuk ez, eta aparte erosi behar dira.\nBigCommerce ere plataforma interesgarria da, guztia eginda eskaintzen dizu, zure negozioari ekin diezaiozun. Doan proba dezakezu 15 egunez, eta gero zerbitzuak, produktu mugagabeekin, hilero ordain ditzakezu (29,95 eurotik 249,95 eurora). Urte osoko ordainketa eginez gero % 10eko deskontua egiten dute (hilean 26,95 eurotik 224,95 eurora bitartean ordainduko duzu horrela).\nBigCartel artelanen edo sormen-lanen esparrura bideratuta dago. Online salmentarako bestelako gunea eskaintzen die era guztietako artistei (margolari, eskultore, moda-diseinatzaile, bitxigile…). Prezioak, hileko, 9,99 euro eta 29,99 euro artekoak dira (25 produktu eta 300 produktu arteko eskaintzak). Ez dute salmenta bakoitzeko komisiorik kobratzen, eta hori abantaila da. Zerbitzua doan probatzeko aukera ematen dute, gehienez 5 produkturekin.\nAzkenik, ez ahaztu, gorde ezazu aurrekontuaren zati bat marketinerako, publizitatea egiteko, nabarmentzeko, SEO edo Interneteko bilatzailetan duzun posizionamendua hobetzeko. Kontuan izan inork ez zaituela ezagutzen, edo oso jende gutxik. Aholkua: erabili sare sozialak zeure burua ezagutzera emateko eta zure bezeroekin etengabe harremanetan egoteko.


Egia biktima guztientzat\nHausnarketa prozesuaren ondorioak biltzen dituen txostena\nIrakurri txostena euskaraz\nEstatuaren biktimak zenbakitan\nEstatuak praktikara eramandako biolentziak eragindako biktima kopurua eta horien aitortza mailaren datuak jasotzen dituen txostena: hildakoak, torturatuak eta zaurituak\nFundazioaren aurkezpen txostena\nFundazioaren aurkezpen txostena: Nor gara? Zergatik sortu ginen? Zertarako sortu ginen? Zein da gure lana?\nEgiari Zor Fundazioaren sorrera dokumentua, 2012. urteko apirilaren 22an aurkeztua Donostian. Bertan jasotzen dira fundazioaren sorreraren zergatiak, jardunaren xehetasunak eta adierazpide publikoen oinarriak.\nERRAZTEN. Berriro inoiz ez\n2015eko azaroaren 5ean Donostiako Miramar Jauregian aurkeztutako “Errazten” dokumentua. Bertan, sentsibilitate ezberdinen arteko elkar ulertzea abiarazteko eta bideratzeko egindako ekarpena jasotzen da eta Egiari Zor Fundazioaren jardunaren printzipioak definitzen dira.


Errumania komunismoaren azken egunetan. Otilia eta Gabita ikasleak gelakideak dira Bukaresteko ikasle-egoitza batean. Gabita haurdun dago. Bi gazteek hitzordua dute Mr. Bebe izeneko ezezagunarekin hotel merke batean Gabitari abortua egin diezaion...\nAbortua, laguntasuna eta zapalkuntza\nAbortua. Abortuak dakartzan dilema etikoen aurrean emakumeak bizi duen giza drama erakusten du pelikulak.\nLaguntasuna. Laguntasuna nork bere burua besteari ematerainoko sakrifizio gisa erakusten du istorioak, eta gogoeta egiten du besteari emateak dituen mugei buruz.\nZapalkuntza. Klandestinitateko inguru batek sorrarazten duen zapalkuntza eta askatasun falta deskribatzen ditu pelikulak.\n·Abortuari buruz: Posible al da abortuaren gaiaren inguruan irizpide etiko batzuk zehaztea?\n·Beldurrari buruz: Nola egiten diogu aurre beldurrari? Bateragarriak al dira adorea eta beldurra?\n·Isiltzeari buruz: Zer esan nahi du egoera gatazkatsu batean isiltzeak? Jarrera pasiboa erakusten al du horrek? Zergatik?\n·Zer gertatzen da benetan Adiren amaren urtemugako afarian?\n·Zergatik laguntzen dio Otiliak Gabitari? Gabitak gauza berdina egingo al luke Otiliarengatik? Zergatik?\n·Otiliak labana lapurtzen du medikuaren zorrotik, baita gizonak hotelean ahaztua uzten duen identifikazio-txartela ere. Zer esan nahi dute aztarna faltsu horiek?\n·«Badakizu zer den egingo duguna? Ez dugu sekula honi buruz gehiago hitz egingo». Nolako ondorioak dakartza jarrera horrek? Zein da duten beste aukera?\nItxasne Etxeberriaren laguntzarekin.


AEk euskaltegiak ateak zabalduko ditu gaur, herritarrek ezagutu ahal izateko | El Diario Vasco\nCosta UrolaAEk euskaltegiak ateak zabalduko ditu gaur, herritarrek ezagutu ahal izateko\nAEk euskaltegiak ateak zabalduko ditu gaur, herritarrek ezagutu ahal izateko\nEuskara. Ikasteko edo trebatzeko aukera eskaintzen du AEK Euskaltegiak. Argazkian, iazko talde bat. / DV\nAte irekiera arratsaldeko 18:00etan izango da, eta ondoren irakasleek eskaintzaren berri emango dute eskuorriak banatuz\nEL DIARIO VASCO ORIO. Viernes, 14 septiembre 2018, 08:08\nGaur ostirala, arratsaldeko 18:00etan zabalduko dute euskaltegia, herritarrek ikusteko, eta, ondoren, AEK-ko irakasleek eskuorriak banatuko dituzte herrian, euskaltegiaren eskaintzaren berri emateko. Izan ere, dagoeneko martxan dago euskaltegiaren matrikulazioa eta jendea hasita dago izena ematen. Nolanahi ere, AEK-k egoki ikusi du ahalegin berezia egitea herritarren artean bere eskaintza ezagutzera emateko eta jendea izena ematera animatzeko. Horregatik aterako dira kalera Orion eta eskualdeko beste herrietan.\nAEK-k eskualde osoan dauzka euskaltegiak eta bere jarduna ezagutarazteko kanpaina egin nahi du ekimen honen bidez. Gaur arratsaldean, esanda bezala, Orion izango dira AEK-ko irakasleak herriko kaleetan barrena informazioa banatzen, bihar Zumaian eta igandean Zarautzen.\nAEK-ko euskaltegiek ikastaro-eskaintza zabala dauka, euskara ikasteko eta maila ofizialak prestatzeko (A1, A2, B1, B2, C1 eta C2): aurrez aurreko klaseak, online, autoikaskuntza...\nOrioko euskaltegian ematen diren ikastaroen prezioa 100 eurokoa da ikaslearentzat, Udalak zati handi bat ordaintzen duelako. Matrikulazio-epea zabalik dago irailaren 20a arte.\nTodo listo para Olarro Eguna Los nuevos cursos de empoderamiento dirigidos a las mujeres, en marcha


Lorea Gernika, andrazko bat - Koldo Izagirre - 111 Akademia\nHiru aldiz makurtu zen Ramiro Arrueren dantzari aingeruen azpian, luma eskuan zuela, Donibane Lohizuneko udal ezkongelan. Hantxe sinaturiko hiru hitzarmen estrategiko hauei esker, eta batez ere beste horrenbesteko banantzeen edo alarguntzeen ondorioz –ez dago garbi–, Lorea Gernikak nahikoa eusko bildu ahal izan du bizimodu erosoan laketzeko egungo euskaldunen izatea pairatuz, pentstatzen ikasiz, andrazko bihurtuz: ironia eta eztitasuna, umorea eta malenkonia.\n2015/09/8 8:54 pm\nEz zait batere gustatu Koldo Izagirreren azken liburua. Ez diot haririk (egon balitz) harrapatu eta iruditu zait ez zeukala ez hanka ez bururik. Lorea Gernika andrearen pasadizo nahasiak bata bestearen atzetik jartzea, inongo loturarik gabe, izan da, nire ustez, idazlearen lana, baina irakurle batzuok gehiago eskatzen dugu.\n2015/07/13 6:08 am\nLorea Gernika andrazko euskaldun Kixote moduko bat da, zeinak zaldi bezala kakalardo hori bat duen eta Benedictine-z beteriko petaka bat lantza erara. Trenez ere tokialdatzen da; zelan ez inguru hauetan bizi izanda. Karriketan zehar ere asko mugitzen da.\n“Andrazko bat” izenburua ere izan lezake lanak, baina arruntegi geldituko litzateke, indar gabe. Egileak izen mardul eta, aldi berean, ederrarekin jo du. Liburua kapitulu gisako 53 egoeratan banantzen da eta Lorea Gernika Euskal Herriko toki desberdinetatik –Santurtzi, Aia, Hendaia, Tafalla, Antzuola, Deustu, Baiona eta abar–, pasatzen da. Istorio batzuek Errealismo magikozko ukitua ere badute.\nEz da oso berbalduna. Hitzek adina indar dutenean gogoetek, hitzok soberan lirateke.\n“Eguna pentsatzen eman behar duela erabakitzen du noizean behin”.\nBadaki argazkietako bere zimurrak kentzen dizkiotenean, bera ez dela irudi haietakoa. Baita ere “bizitzaren aurka” egiten duela.\nBurua aldatzeko aukera ere izan zuen behin, baina…


Arriskuan dauden espezieen zerrenda gorria zalantzan jarri da | Consumer\nAditu ezagunek beren ahuleziak eta datuetan oinarritutako kontserbazio-programetan egon daitezkeen akatsak zuzentzeko beharra adierazi dituzte.\nIrudia: Sias van SchalkwykSias van Schalkwyk\nZerrenda Gorria da arriskuan dauden espezieen hazkundeaz gizartea kontzientziatzeko adierazle nagusietako bat. Hala ere, zenbait adituk sistema horren ahuleziak aipatu dituzte, eta horrek sistema hobetzeko eta kontserbatzeko eta lehengoratzeko programetan eta gobernuaren politika eta akordio berrietan erabilitako ahaleginak eta dirua optimizatzeko balio lezake.\nGaur egun, Zerrenda Gorria 45.000 espezieko datu-basea du, eta munduko erreferente bihurtu da espezieen kontserbazio-egoera ebaluatzeko eta espezie mehatxatuenak berreskuratzeko eta kontserbatzeko neurriak hartzeko. Natura Kontserbatzeko Nazioarteko Batasunak (UICN) lehen Zerrenda Gorria ezarri zuenetik, 1963an, zenbait aldiz berrikusi dira haren irizpideak, zientifikoagoa eta objektiboagoa izan dadin.\nHala ere, erabilitako metodoak eta lortutako emaitzek ez dute mundu guztia asetzen, Endangered Species Research aldizkari zientifikoan argitaratutako artikulu batzuetan berriki agerian jarri den bezala. Arduradunek, besteak beste, zerrenda gorria egiteko erabilitako sistemaren zenbait akats aipatzen dituzte.\nZerrenda Gorriaren prebentzio printzipioak espezieak desagertzeko arriskuak neurriz gain hartzea eragin dezake.\nAlde horretatik, aditu horiek emaitza bitxi batzuk adierazi dituzte, hala nola dortoka berdearena, “arriskuan” gisa sailkatua, bi milioi ale inguruko populazioa izan arren. Hori dela eta, Charles Darwin Australiako Unibertsitateko ikertzaileak, Grahame Webb-ek, kategoria berri bat proposatu du zerrendarentzat, “kritikoki beherantz” deitzen duena. Aditu horren arabera, desagertzeko arriskua epaitu gabe alerta bihurtzea litzateke asmoa.\nBeste ikertzaile batzuek diote zaila dela zenbait espezietan sailkapen-irizpideak erabiltzea. Uppsalako Nekazal Zientzien Suediako Unibertsitateko Atte Komonen ikertzailearen arabera, kategoria baten eta bestearen arteko mugak ugaztunei zuzenduta daude. Horrela, adierazten du mila elefante bideragarriak izan daitezkeela, eta zuhaitz batean mila kakalardo egon daitezkeela eta suaren larre izan daitekeela ez. Horregatik, aditu horrek gomendatzen du arriskua talde taxonomiko espezifikoetara egokitzea.\nZerrenda Gorrian erabiltzen den prebentziokritikak jasotzen dituen beste alderdi bat da, izan ere, ondorio kaltegarri gisa espezieak desagertzeko arriskua piztea izan daiteke. Horrela, hain arriskuan ez dauden espezieak kontserbatzeko ahalegin handiagoa egin beharko litzateke, eta horrek laguntza gehiago beharko luketen beste espezie batzuentzako baliabideak murriztuko lituzke.\nAipatutako beste ahulguneetako bat datuak biltzea da. Zerrenda Gorriak 7.500 boluntario inguru ditu, normalean kontserbazio-erakundeei edo unibertsitateei lotuak, eta aditu batzuen arabera, ez da beti beharrezko informazio guztia izaten. Adrian Newton Britainia Handiko Bournemouth Unibertsitateko Kontserbazio Ekologikorako eta Ingurumen Aldaketarako Zentroko ikertzaileak adierazi du, adibidez, Amazonas ibaiaren izurdea “kaltebera” izatetik “datu eskasak” izatera igaro dela. Steven Garnett-en arabera, Charles Darwin Unibertsitatetik ere egoera horretara pasatzean, kontserbazio-ekimenak alde batera uzten dira.\nKasu batzuetan, datu falta estrapolazio edo zenbatespenekin ordezten da, nahi den sendotasun zientifiko guztia gabe.Beste kasu batzuetan, estrapolazio edo zenbatespenekin osatzen da daturik eza, beste autore batzuek adierazi dutenez. Julian Blanc, elefante afrikarraren datu-basearen kudeatzaile ohia, animalia horren kasua azaltzen du, iaz arrisku handiko zerrendatik atera baitzen. Horretarako, Blancek eta gainerako ikertzaileek eskura zituzten datu guztiak erabili zituzten, nahiz eta onartzen duten horietako batzuek ez zutela nahi zuten sendotasun zientifiko guztia.\nHalaber, beste ikertzaile batzuek gomendatu dute Zerrenda Gorria erreferentzia bakar gisa ez erabiltzea kontserbazio-lehentasunak ezartzeko edo politikak oinarritzeko. Alde horretatik, Hugh Possingham Australiako Queensland Unibertsitateko ikertzaileak gogorarazi du ez dela sailkapen-sistema bakarra: bere zientzialari-taldeak sistema bat garatu du, Protokoloa Lehenesteko Proiektua (PPP) izenekoa, espezie bat salbatzeko aukerak aztertzen dituena, arrakasta izateko probabilitateari eta kostu ekonomikoei dagokienez. Zeelanda Berriko Kontserbazio Sailak PPPa erabili du azken bi urteetan, mehatxatuen dauden 649 espezieetatik zeinek eskaini behar zituen baliabide gehien.\nUICNko erakundeetako arduradunek ez dute nahi izan baieztapen horiei buruz eztabaidatzea, okerrak eta osatu gabeak iruditzen zaizkielako. Bestalde, UICNko aditu batzuek gogorarazi dute zaila dela proposatutako konponbide batzuk gauzatzea. Adibidez, Craig Hilton-Taylorrek, Cambridgeko unitatetik (Erresuma Batua) Zerrenda Gorrirako lan egiten duenak, dio sailkapen taxonomiko baten eragozpenetako bat izango litzatekeela desagertzeko arrisku erlatiboak konparatzeko aukera zailtzea.\n“Datu eskasak” sailkapeneko espezieei dagokienez, UICNk azpimarratu du horrekin ez dela esan nahi arriskutik kanpo dagoenik, baizik eta ahalegin handiagoa egin behar dela haien egoera ezagutzeko. Eta datu eskasak edo estimazioak erabiltzearen kritikaren aurrean, Zerrenda Gorriaren defendatzaileek gogoratzen dute azkartasuna lehenesten dela, larrialdi-sistema gisa funtzionatzen baitu. Horri esker, espezie baten egoera txarrari erreparatu dakioke, eta lehenbailehen neurriak har daitezke, espezie hori desager ez dadin. Azken finean, Grahame Webb-ek dioenez, Zerrenda Gorria tresna ahaltsua da, baina hobetu egin behar da.\ndatuak espezieak Gorria kontserbazio lista roja de especies-eu


168 milioi haur langile | EIBZko liburutegia\nPosted on 2013/09/25 by Amaia\nMunduko hamar haur eta nerabetik batek lan egiten du (%11). 168 milioi dira guztira, 5 eta 17 urte artekoak. Lan egiten duten haurren erdiek lan arriskutsuren bat egiten dute (85 milioi dira); hau da, arriskuan jartzen dituzte beren osasuna, segurtasuna edota moralitatea. Haur langile gehienak, %44, 5 eta 11 urte artekoak dira. OIT Lanaren Nazioarteko Erakundeak eman ditu datuak, bere azken txostenean: Haurren lanean egindako aurrerapenak. Munduko aurreikuspenak eta joerak 2000 eta 2012.\nAintzat hartu behar da estimazioak direla eta OITk berak onartzen duela eskualdeen eta herrialdeen datuen eskuragarritasuna eta kalitatea oso ezberdina dela. Gainera, haurrek egiten duten lan guztia ez du kaltegarritzat edo desagerrarazi beharrekotzat hartzen: «Normalean positibotzat hartzen da lanak haurren eta nerabeen osasunean, garapen pertsonalean eta hezkuntzan eragiten ez badu».\nDefinizio horretatik kanpo daude 168 milioi haur eta nerabe. Lanak haurtzaroa eta nerabezaroa bizitzea eragozten die, eta lana kaltegarria da haien duintasunarentzat, gorputzarentzat eta buruarentzat, OITren esanetan. Lanak, kasu horietako gehienetan, ondorio nagusi bat du: haurrak eskolara joan beharrean, lanera joaten dira.\nHaur asko dira, baina duela hamabi urte baino 78 milioi, herena, gutxiago. Munduko haurren %16 ziren 2000. urtean, eta %11 iaz. Jaitsiera %40 izan da nesken kasuan; %25 mutilenean. Lan arriskutsuak egiten dituztenak %50 gutxiago dira; lehen, 171 milioi ziren, eta, orain, 85. Jaitsiera nabarmenagoa izan da 5 eta 14 urte artekoetan, %66.\n«Gehiegi dira», hala ere, dio OITk, «haien etorkizuna eta gurea arriskuan jartzen baitute». «Ohikoegia» bihurtu da haurrek lan egitea.\nHaur gehienek, hirutik bik, gainera, ez dute ordainik jasotzen, etxean lan egiten dutelako. Etxeko lurrak landatzen edo abereak zaintzen, batez ere. Baina baita arrantzan eta akuikulturan ere.\nJaitsierak jaitsiera, kopuruak helburuetatik urrun daude. OITk 2016rako desagerrarazi nahi ditu haur esklaboak, sexu esplotazioa jasaten dutenak, legez kanpoko jardueretarako erabiltzen direnak, haur soldaduak eta lan arriskutsuak egiten dituztenak. «Ez da nahikoa orain arteko moduan jarraitzea», onartu du OITk.\nHaur langileetan gehiago dira mutilak (99,8 milioi) neskak baino (68,2 milioi); 5 eta 11 urte arteko tartean, ordea, ez dago alderik mutilen eta nesken kopuruetan.\nHain zuzen, 11,5 milioi haurrek lan egiten dute etxeko lanetan, OITren arabera. Hala ere, aintzat hartu behar da OITren datuen barruan ez daudela etxeko lan arriskutsuak egiten dituzten haurrak, ez norberaren etxean lan egiten dutenak, ezta besteen etxeetan egiten dutenak ere. Eta gehienetan neskek egiten dituzte etxekolan horiek. OITk ez ditu estimazioetan aintzat hartzen, «datu faltagatik eta etxeko lan arriskutsuak definitzeko adostasun faltagatik».\nLan mota hori erakundeen kontroletik kanpo dago, eta ikusezina da gehienetan. «Neska horiek arrisku handiagoa dute esplotazioa edo gehiegikeriak jasateko», dio OITk.\nLan arriskutsuetan neskak gehiago dira 5 eta 11 urte artean (bostetik hiru), eta mutilak gehiago 15 eta 17 urte artean (bostetik lau).\nTxosteneko kopuruak aintzat hartuz gero, Asian eta Pazifikoan dago haur langile gehien, 77,7 milioi. 59 milioi dira Saharaz hegoaldeko Afrikan. Proportzioa, ordea, handiagoa da Saharaz hegoaldeko Afrikan: bost haurretik bat baino gehiagok lan egiten dute; hamarretik bat dira Asian eta Pazifikoan. Asian eta Pazifikoan daude lan arriskutsuak egiten dituzten haur gehien, 33,9 milioi, baina aldea txikia da Saharaz hegoaldeko Afrikarekiko, 28,8 milioi haur baitira han.\nTxinan daturik ez\nOITk ez dauka Txinari buruzko datu zehatzik. Txinako Gobernuak ez ditu egiten haur langileei buruzko estatistikak, eta OITk Txinari buruzko estimazioak zeharka egiten ditu, bestelako estatistika batzuk baliatuz, eskolatzeari buruzkoak, esaterako. Txina da horrelako salbuespen bakarra txostenean.\nMunduko eskualde guztietan jaitsi dira kopuruak duela lau urtekoekin edo hamabi urtekoekin alderatuta. OITk nabarmendu du Saharaz hegoaldeko Afrikan jaitsiera gertatu dela haurren jaiotzen igoera «garrantzitsua» izan den garai batean. Hala ere, hiru haur langiletik bat hangoa da, eta eskualdeari arreta berezia jartzeko eskatu du Lanaren Nazioarteko Erakundeak.\nEta Ameriketako Estatu Batuak? Eta Europa? Ez al daude haur langileak? Bai, badaude. Hala ere, Nils Muiznieks Europako Giza Eskubideetarako komisarioak onartu du gaiak «tabua» dirudiela. Europan badaude haur-langileak, ez bakarrik Europako ekialdeko herrialdeetan: Italian 16 urtetik beherakoen %5,2 dira, aurtengo ekainean kaleratutako neurketa baten arabera.\nHaur langileen kopuruaren jaitsierarik handiena azkeneko lau urteetan gertatu da, krisi urteetan: lan egiten duten haurren kopurua 215 milioitik 168ra eta lan arriskutsuak egiten dituztenak 115 milioitik 85era. Baina krisiak ez du eragin jaitsieran, OITren arabera. Erakundeak dio «ziurrenik» jaitsiera bi arrazoirengatik gertatu dela: alde batetik, gorabidean diren herrialdeek gainerakoek baino lehen gainditu dituztela krisiaren ondorioak; bestetik, krisiaren osteko hazkunde ekonomiko motelak gutxitu egin duelako eskulan eskaera, baita 15 eta 17 urte arteko nerabeena ere.\nOITk uste zuen krisiak lan egiten duten haurren kopurua handitu zezakeela, bizi-baldintzak okertu egin direlako, baina ez da hala gertatu. Gobernuen neurriei eta kontzientziazioari esker, neurri handi batean, OITren esanetan. Hezkuntzan eta gizarte zerbitzuetan egindako inbertsioak aipatu ditu erakundeak. Zenbat eta hezkuntza eta gizarte zerbitzu gehiago, orduan eta haur gutxiago lanean.\nHaur gehienek nekazaritzan lan egiten dute, bostetik hiruk, baina handitzen ari da zerbitzuetan eta industrian lan egiten duten haurren kopurua. Zerbitzuetan eta industrian lan egiten dute, ezkutuko ekonomian. OITk Brasilen, Indonesiaren eta Mexikoren kasuak aipatu ditu, gorabidean diren herrialdeak. Dena den, OITk berak behin baino gehiagotan txalotu ditu Brasil eta Mexiko, abian jarri dituztelako haur-langileen arazoari aurre egiteko programa eraginkorrak.\nOITren txostena irakurri nahi izanez gero: www.ilo.org\nJose Maria Ramirez Machado. OITko programen arduradun nagusia : «Ezin ditugu luzera begirako epeak jarri, belaunaldi bat galduko baitugu»\nRamirezek hamabost urte daramatza haurren lanaren kontrako programan lanean.\nEz dituzue neurtzen Ipar Amerika, Europa… herrialde aberatsak. Zergatik ez? Badaude haur langileak.\nBai, baina herrialde horiek uste dute kopuruak ez direla adierazgarriak, eta ez dituzte neurtzen. Gu datu errealetan oinarritzen gara, eta kasu horietan ez daukagu daturik.\nOITk Europa ekialdeko hainbat herrialdetan lan egin du haurren esplotazioa saihesteko.\nBai, egin ditugu, baina gaur egun ez dugu egiten.\nKrisiak eta gobernuak aplikatzen ari diren murrizketek ez al dute haur langileen kopurua handituko Europa hegoaldeko hainbat herrialdetan?\nBai, gero eta pobre gehiago daude, eta pobrezia da haurrek lan egiteko arrazoi nagusietako bat. Aurreikuspenen arabera, Europako Batasunak 2020an 25 milioi herritar izango ditu pobreziaren mugaren azpitik, hirutik bat Espainian. Gainera, azterketa honetan ikusi dugu haur langileak daudela ez bakarrik herrialde pobreetan, baita aberatsagoetan ere.\nZuen esanetan, haur langileen kopuruaren jaitsieraren arrazoietako bat da gero eta herrialde gehiagok onartzen eta betetzen dituztela OITren hitzarmenak. Hitzarmenak eraginkorrak al dira?\nBai. Bi hitzarmen nagusi daude: 138.a, gutxieneko adinari buruzkoa eta, 182.a, haurren lan makurrenei buruzkoa. Nazioarteko arau babestuenen artean daude eta 182.a zortzi herrialde gehiagok onartuz gero, unibertsala izango da. Herrialdeak gero eta kontzientziatuago daude, eta politikak onartu dituzte haurren lanei aurre egiteko.\nBaina kontrolatzen al duzue herrialdeek hitzarmenak betetzen dituztela?\nBai. Herrialdeek txostenak egin behar dituzte, gure adituek aztertzeko. Ez dira beren buruak zuritzeko txostenak, aintzat hartzen baititugu herrialde horietako langileen eta enpresaburuen elkarteen iritziak ere. OITk bere tresnak dauzka txostenak egiaztatzeko.\nKopurua jaisten ari da, baina 168 milioi haur langile daude, erdiak lan arriskutsuak egiten. Noiz arte?\nPentsa, egungo erritmoan jaitsita ere, ez genuke lortuko 2030 baino lehen saihestea haurren lan makurrenak: esklabutza edo parekoak, sexu esplotazioa, legez kanpoko jarduerak, lan arriskutsuak… Eta horretan ezin ditugu luzera begirako epeak jarri, bestela belaunaldi bat galduko baitugu.\nHaur gehienek etxeko lurrak lantzen eta abereak zaintzen lan egiten dute, etxeko premiengatik. Nola konbentzitu daitezke gurasoak haurrei lana kendu eta eskolara bidaltzeko?\nOso zaila da. Batzuetan oso zaila da gurasoei hezkuntzaren onurak azaltzea, eta zure argudioak indargabetzen dituzte: eskolara joan gabe eta irakurtzen eta idazten jakin gabe bizitzen direla diote, eta, beraz, ez dute uste seme-alabek eskolara joateko premia daukatenik. Kasu askotan, ez da pobrezia kontua, arau kulturalena baizik.\nThis entry was posted in Berria egunkaria, Mundua, Sailkatugabeak and tagged 2013, Berria, Haurren lana, Jakes Goikoetxea, Jose Maria Ramirez Machado, Mundua, OIT by Amaia. Bookmark the permalink.


Aquesta setmana a l'Euskal Etxea | Espai País Valencià\nInici » Aquesta setmana a l'Euskal Etxea\nZNMLD09 aurreko astean amaitu zen, eta Korrika Kulturala iritsi bitartean, Ostiralero zikloarekin jarraituko dugu:\nOstirala otsailak 27: bazkideen batzar orokorra eta jatetxeak eskainiriko luntxa. Lehen deialdia 19.30tan, bigarrena 20.00tan, egoitzan. Bazkideentzako bakarrik.\nLarunbata otsailak 28, sagardo eguna: txotxa, bertsolariak, trikitilariak, bazkaria eta euskaraokea. Bazkaritarako tokirik geratzen ez den arren (euskara ikasleek lehentasuna dute egun honetan) arratsaldeko 4tatik aurrera egongo diren ekitalditara etor zaitezke (bertsolari, trikipoteoa eta abar).


@libargutxi y @ainhilarra-k ere jaso dituzte euren "Tripontziak" sariak — Debabarrena turismo\n@libargutxi y @ainhilarra-k ere jaso dituzte euren "Tripontziak" sariak @11vigui-rekin batera, haiek izan dira twitterren egin den "Tripontziak" argazki lehiaketako irabazleak. Debegesa garapen agentziak Debabarreneko Klub gastronomikoarekin batera sustatutako ekimena izan da. https://www.debabarrenaturismo.com/eu/albisteak/libargutxi-y-ainhilarra-k-ere-jaso-dituzte-euren-tripontziak-sariak https://www.debabarrenaturismo.com/eu/albisteak/libargutxi-y-ainhilarra-k-ere-jaso-dituzte-euren-tripontziak-sariak/@@download/image/@libargutxi_Tripontziak Debabarrena.JPG\n@11vigui-rekin batera, haiek izan dira twitterren egin den "Tripontziak" argazki lehiaketako irabazleak. Debegesa garapen agentziak Debabarreneko Klub gastronomikoarekin batera sustatutako ekimena izan da.\nTwitter sare sozialean #Tripontziak hashtagarekin partekatutako argazki guztien artean, puntu gehien lortu zituzten erabiltzaileak @libargutxi eta @ainhilarra izan ziren. Biak hiru puntura berdinduta geratu dira sailkapenean.\nVicente Guineak (@11vigui) bezala, batak zein besteak opari sorta bikaina eskuratu du: bi lagunentzat egonaldia Debako Perlakua-Saka nekazalturismoan, bi lagunentzat bazkaria edo afaria lehiaketan parte hartu duten hamabi jatetxeetako batean, eta Debabarreneko produktuekin osatutako otarra (Goienetxe eta Goikolako gazta, Txindurri Iturriko sagardo ekologikoa eta Mendaroko Txokolateak).


KRONIKA: EUSKADIKO ESKOLARTEKO XXXVII KIROL JOKOAK - [EUS] Buruntzaldea Igeriketa- Albisteak\nHome Kronikak-Crónicas KRONIKA: EUSKADIKO ESKOLARTEKO XXXVII KIROL JOKOAK\nKRONIKA: EUSKADIKO ESKOLARTEKO XXXVII KIROL JOKOAK\nBuruntzaldea IKT asteartea, maiatzak 29, 2018 Kronikak-Crónicas,\nZILAR 1 eta ESPERIENTZIA BIKAINA Bergaran ospatutako XXXVII Eskolarteko Kirol Jokoetan\nPasa den larunbatean taldeko Nora Imaz, Iker Felipe, Unax Goenaga, Oier Mateos, Unai Barcina, Nerea Irazu, Udane Azkarate eta Iraia Cubillo Agorrosineko igerilekuan izan ziren Gipuzkoako Selekzioarekin Euskadiko XXXVII Eskolarteko Txapelketan parte hartzen. Eneko Elizasu deialdian bazegoen ere, gaixo egonagatik, ezin izan zuen parte hartu.\nBertan bikain aritu ziren gure taldekideak eta marka askoren hobekuntza ekarri zuten, tartean zilarrezko domina bat, Euskadiko Eskolarteko Kirol Jokoetatik.\nZilarra Nora Imaz-en eskutik etorri zen, 800 libre proban. Proba honetan, 10:22,80ko marka eginez txapeldunorde izan zen Nora. Burututako beste proban, 400 librean, bosgarren izan zen 5:06,67 markarekin.\nIker Felipe laugarren izan zen eta dominatik postu bakarrera eratu zen 100 bizkar proban. Unax Goenaga seigarren sailkatu zen 1500 librean 22:07,64 eginez eta aurreko marka 20 segundu baino gehiagotan hobetuz.\nAukera gutxiago zituzten 2006ko neskek eta 2005eko mutilak ere bikain aritu ziren eta datorren denboraldian, aurtengoan euren taldekideak bezain ondo aritzea espero dugu.\nTxapelketa bikaina eta egun bikaina beraz. Gure taldekideek lehiketa bikaina egiteaz gain egun eder eta ziragarri bat pasatzeko aukera izan zuten eta ikaragarri gustura itzuli ziren etxera.\nKategria honetako haurretako batzuek azken lehiaketa Lasarteko XXIX Sarian izango dute, eta besteek Alebin mailako Gipuzkoako Txapelketan edo Euskal Herriko Alebinen Txapelketan.\nArgitaratzailea Buruntzaldea IKT ordua asteartea, maiatzak 29, 2018


Ardo txuriekin busti dute goiza Tolosan - Tolosa - Tolosaldeko ataria\nArdo txuriekin busti dute goiza Tolosan\nTolosaldeko Ataria 2019-04-13 13:58\nGure Txokoa elkarteak antolatuta, Trianguloan, 11 upategitako ardoa dastatzeko aukera izan da. Orbela eta 1990 tabernek pintxoak eskaini dituzte dastatzeko.\nBesteak beste, Getariako Txakolina, Rueda edo Errioxako jatorrizko izendapena duten ardoak dastatu ahal izan dira Trianguloan jarritako karpan. Bost euroan jarri dituzte kopak salgai eta euro baten truke, Orbela eta 1990 tabernek salgai jarritako pintxoak ere dastatu ahal izan dira.\nGure Txokoa elkarteak antolatzen du azoka. Duela hiru urte berreskuratu zuen, denbora batez desagertuta egon ondoren. Indarra hartu du azokak eta jende asko gerturatu da gaur Tolosara ardo txuriak probatzera.


Gasteizko mendiak | Fundación Vital Fundazioa\nGasteizko mendiak Jarduerak\nKirola egitea eta inguruneaz gozatzea. Bere izenak dioen moduan, mendikate honek dituen hainbat gainetatik pasatzea da mendi-lasterketa honen helburua. 62 kilometro inguru eta ia sei mila metroko desnibel metatua. Eta hori guztia Gasteizko hiria ia inoiz bistatik galdu gabe.\n‘Gasteizko Mendiak’ proba etapa bakarrean garatzen da eta gogortasun nabarmeneko da.\n1997an sortu zenetik, kirol-hitzordu hori, Euskal Autonomia Erkidegoko eta Estatuko mendi-proba ezagunenetakoen artean finkatzen joan da, orain arte egin diren edizioetan. Ibilbideko paisaia naturalen edertasunaz gain, ibilbidea osatzen duten lehendabiziko 100 pertsonek automatikoki lortuko dute hurrengo urtean egingo den ‘Hiru handiak’ proba ospetsuan parte hartzeko “izena emate erreserba”. Pizgarri gehigarria ere badago, antolakuntzak beste 100 inskripzio zozketatuko baititu, kirol erronka hori amaitzea lortzen duten gainerako kirolarien artean.\nLehiaketa ondo garatu dadin, Manuel Iradier Txangolari Elkarteak eta Vital Fundazioak boluntarioren lankidetza izango dute, baita lasterketaren ibilbidean dauden paraje naturaletako herrietako udalen laguntza ere.\nProban parte hartu nahi dutenek informazioa hartu eta izena eman daitezke www.manueliradier.com webgunean.


Iker Ibarluzea 2021-11-23 06:59\nGoizean giro lasaia izango dugu. Zeruan hodeiak nagusituko dira, baina tarteka ostarte batzuk ikusiko dira eta ateri eutsiko dio.\nArratsaldeak aurrera egin ahala ordea, zerua estali eta hegoaldetik euria iritsiko zaigu, uneren batean mardul botako duelarik, batez ere, gau partean. Ipar-ekialdeko haizeak joko du eta tenperatura ez da 9-10 gradutik pasako. Elur-maila 1.200 metrotan kokatuko da.\nGiro nahasiak jarraipena izango du bihar. Goizean goiz oraindik euri zaparradaren bat edo beste izango dugu. Goiz erditik ilunabar arte ordea, ateri eutsiko dio eta une batzuetan ostarte batzuk zabalduko dira. Azken orduetan berriz ere zerua estali eta euritara joko du. Haize aldakorra ibiliko zaigu, mendebaldeko ukitu batekin eta tenperatura ez da 10-11 gradutik pasako.\nEguraldi nahasia gaur ere\nTolosaldeko Ataria 2017 mai 12 Tolosaldea\nGoizean hego Haizea, arratsaldean ekaitzetarako joera. Larunbata lasaia, ostarte zabalekin, arratsalde erditik aurrera ezegonkortasuna, zaparradare...


Trenak 81.zenbakia 2008ko Otsaila Burdinbideak\nTrenak 2008ko otsailaren 28a\nHiru hitz berri gure burdinbide hiztegian: Sahiesbidea, bidegurutzea eta burdinbidea konpontzeko dresina.\nOso lokomotora bitxiaren afixa ere jarri dugu hil honetan P32-AC/DM. Lokomotora duala dugu hau, hau da, bai diesel moduan baita elektriko moduan joan daitekeena.\nEa ba hurrengo hilabetera arte!! Eta ea animatzen zaizun niri irakurtzen!!\nCHS2 tren makina elektrikoa\nTrenak Express 113. zenbakia


Iruñeko Udala -Objektu Galduen Bulegoa\nTelefono eta web bidezko erregistroa\nIruñeko Udaleko Egoitza Elektronikoan inprimaki bat eskuratu dezakezu, eta bertan galdutako objektuaren eta jabearen datuak erregistratu. Urrats honetan garrantzitsua da ahalik eta argibide gehien ematea, eskabidearen kudeaketa azkarra eta egokia egiteko.\nUdal-argibideetarako telefonoa, 010 (948 420 100) zenbakia, eskuragarri dago, baita ere, galdutako objektuei buruzko erregistroak eta kontsultak egiteko.\nTelefonoz nahiz webgunearen bidez egindako kontsulta guztiak datu-base batean jasoko dira; datu-base hori erkatu egiten da aurkitu eta Galdutako Objektuen Bulegoan entregatu diren gauzen inbentarioarekin. Kointzidentziarik izanez gero, Bulegotik telefonoz jartzen dira harremanetan erregistratutako pertsonekin, objektuak identifikatzera joan daitezkeela jakinarazteko. Sistema honen bidez, herritarrei izapideak errazten zaizkie eta objektu galduen prozedura martxan jartzeko eta horien emaitza ezagutzeko egin beharreko joan-etorrien kopurua murriztu.\nObjektuak erregistratu eta berreskuratzea Egoitza Elektronikoaren bidez\nGaldutakoak agiri pretsonalak direnean, ahal izanez gero telefonoz abisatuko diegu titularrei. Gainerako agiriak etxebizitzetara edo, atzerritarren kasuan, enbaxadetara igortzen ditugu, posta ziurtatuaren bitartez eta jaso izanaren adierazpenarekin.\nGaldutako objektua edo agiriak jasotzeko unean, Objektu Galduen Bulegoan horren jabetza egiaztatzeko beharrezko agiri edo argibideak eskatuko dizkizute.\nBulegoa astelehenetik ostiralera egoten da irekita, 8:30etik 14:30era.\nSanferminetan (uztailaren 6tik 14ra) 010 telefonoaren bidezko zerbitzua bertan behera gelditzen da, baina Objektu Galduen Bulegoa eguneko 24 orduz egoten da irekita, aurrez aurreko zerbitzua emateko (Iratxeko monasterioaren k., 2).\nOnlineko salaketa penala